text: Minun Rokkini osa 2. Esa Holopainen / Amorphis Patsastelusta päässeet pahanilmanlinnut Uuden laulajansa kanssa ennakkoluulottomuuden aikaa elävä suomimetallin uranuurtaja Amorphis on ollut verraten ahkera esiintyjä Ilosaarirockissa. Viimeksi yhtye nähtiin Laulurinteellä vuonna 2001. Sitä edelliset vierailut ovat vuosilta 1996 ja 1997. Erityisesti viimeksi mainittu vierailu on jäänyt elämään monien mielessä, sillä Ylen Radiomafia taltioi konsertin ja esitti sen Metalliliitto-ohjelmansa erikoislähetyksenä syksyllä 1997. Muutama samasta Ilosaarirockista taltioitu kappale päätyi myös yhtyeen 1996 ilmestyneen Elegy-levyn parin vuoden takaiselle uusintapainokselle. – Siinä oli muistaakseni se Pasin (Koskinen, yhtyeen entinen laulaja) kuolematon välispiikki, "itämaisia tunnelmia ja itsemurhafiiliksiä". Se on Ilosaaresta, Amorphis-kitaristi Esa Holopainen tietää. Amorphis Ilosaarirockissa vuonna 2001. Vaikka itsemurhafiiliksistä lavalla tuolloin puhuttiinkin, niin sellaisia Amorphis ei ole itse Ilosaarirockissa kokenut. Päinvastoin, tunnelma on aina ollut Holopaisen mieleen. – Oltiin Ilosaarirockissa useita vuosia niinä aikoina. Sieltä on aina jäänyt tosi lämpimiä muistoja. Fiilikseltään varmaan kesäfestareista paras. Ilosaarirockissa on aina semmoinen oma tunnelmansa. Se on se mikä siitä päällimmäisenä muistuu mieleen. Muistiin on jäänyt myös Pogues-mies Shane MacGowanin tempaukset vuoden 1997 kesältä, jolloin irlantilainen esiintyi The Popes -kokoonpanonsa kanssa Laulurinteellä. – Se tuli ilmeisesti paskat housussa lentokoneesta ja taisi backstage-alueelle kustakin. En ole varmaan ikinä nähnyt ketään artistia niin huonossa hapessa. Sen kummempaa sekoilua tai muuta ei ole jäänyt mieleen. Ihan iisiähän tuo yleensä on ollut. Porcupine Treetä odotellessa Kitaristin edellisestä Rokki-visiitistä on kulunut jo useampi vuosi, joten ajanmukaista vertailua muihin festareihin on hankala tehdä. Maanläheisyys ja pitkäjänteisyys, jolla Ilosaarirockia rakennetaan, ovat kuitenkin tehneet vaikutuksen. – Hyvin maanläheinen hyvän fiiliksen festari se on ollut. Mitä muihin vertaa, niin Ilosaarirock on lunastanut paikkansa näiden muutamien pääfestarien joukossa. Kyllä se on varmaan sellainen, joka aina tulee olemaan. Käsittääkseni Ilosaarirock myy aina loppuun, ja jo hyvissä ajoin. Kyllä se kertoo, että ihmisistä on mukava käydä siellä, Holopainen toteaa. Kaikkien kesäjuhlien tulevaisuudennäkymiä hän ei yhtä ruusuisina pidä. – En tiedä, jotenkin tuntuu siltä, että nyt eletään sellaista festivaalien nousukautta. Vuosi vuodelta on tullut enemmän ja enemmän festareita. Jossain vaiheessa taantumuksen on pakko tulla. Ei ihmisillä yksinkertaisesti riitä paukut lähteä kaikkiin paikkoihin. Tämänvuotisen Ilosaarirockin bändikatraasta Holopainen löytää joukon kiinnostavia nimiä. Yksi brittiryhmä nousee katsannossa erityisen korkealle. – Ehdottomasti kulttuuriteko on tuoda Porcupine Tree Suomeen! Porcupine Tree on suosikkiyhtyeitäni, joten jos sen pystyn näkemään, niin se olisi ihan mahtihomma. Täytyy katsoa miten aikataulut osuu kohdalleen, Esa lähettää terveisiä soittojärjestyksen sorvaajille. – Stonegard on myös hyvä bändi, se olisi kiva nähdä. Sitten siellä on käsittääkseni myös Opeth ja Soilwork, Esa listaa. Amorphis itse esiintyy mielellään jäähallin Metelli-klubilla, vaikka soundikysymykset hieman mietityttävätkin. Paikalla on bändejä, joiden kanssa on mukava soittaa. – Sitä ei tietysti tiedä, että saako sen festarifiiliksen jäähallissa ihan kohdilleen. Mutta siellä on tuttuja bändejä, Trollit ja Impukat, joten kyllä mä uskon, että hauskaa ainakin riittää. Hallijuttu on huono akustiikan ja äänentoiston kannalta, mutta kyllä siellä varmaan hyvät kemut on, Holopainen uskoo. Nenä ja polvi poskellakin lavalle Esa Holopaiselta löytyy selvä vastaus siihen, toimiiko Amorphiksen musiikki ylipäätään festivaaliympäristössä. – Kyllä se toimii, teltoissa ja vähän semmosissa intiimimmissä paikoissa. Mitä nyt testailtiin, niin jopa paremmin kuin viime kesänä. En usko, että me hirveän hyvin toimitaan päiväsaikaan missään isommalla lavalla, se on synkkä slotti melkein kenelle vaan. Siellä on varmaan sitten PMMP:t ja tämmöiset hyvän tuulen orkesterit, mitä näitä nyt on. Ne toimii hyvin sillä paikalla. Ei sinne tällaisia pahanilmanlintuja kaivata, Esa naureskelee. Kymmenen vuotta sitten yhtyeen silloinen vokalisti Pasi Koskinen teloi polvensa Euroopan-kiertueella ennen kesän festarikeikkoja ja totutti itsensä laulamaan rullatuolissa, viinilasi toisessa kädessä ja tupakka toisessa. Tuolloin koko bändin live-esiintymistä - ei pelkästään Pasia - vaivasi vaisu lavaliikehdintä, mutta nyt ilme keikoilla on toinen. – Onhan sillä suuri vaikutus, että millainen keulakuvan osuus on. Se määrittää tilannetta lavalla. Jossain tapauksissa on ollut sellaisia biisejä, ettei siinä hirveästi ainakaan itse pysty mitään breakdance-kuvioita kehittämään. Mutta laulajalla ja sillä miten se lavalla käyttäytyy on iso vaikutus ryhmään. Jos laulaja vain patsastelee, niin ei sitä fiilistä muillakaan sitten ole mitään tanssiliikkeitä esittää. Esan mukaan bändi ei ole suunnitellut mitään erityistä lavapreesensiä nykyisen laulajan Tomi Joutsenen loukkaantumisen varalta. – Heh heh, tuntuu, että Tomi on pitänyt kunnostaan parempaa huolta, joten en usko että sillä yhtäkkiä jammaillessa polvi poksahtaa. Tietysti onnettomuuksia sattuu, mutta en muista että me oltaisiin koskaan keikkaa edes peruttu. Aina kuumeessa ja muussa ollaan revitty itsemme lavalle. Jos sitä sattuu olemaan nenä tai polvi poskella, niin kyllä sitä aina on pyritty esiintymään. Omat festarikommellukset eivät ole aina jääneet mieleen, mutta siihen on looginen syy. – Kun oudot jutut tapahtuu, niin yleensä sitä on siinä tilassa, ettei niitä oikein tuppaa muistamaan. Kitaristin positiivisimpiin kuuluva festarimuisto on peräisin Tanskasta. – Elämänkumppanini löysin aikoinaan Roskilden festareilta, kun oltiin siellä keikalla. Siitä on varmaan kymmenen vuotta. Perheenlisäystä on tullut ja edelleen mennään eteenpäin. On näistä festareista joitain hyötyäkin, Esa sanoo. Miten evästät ihmisiä, jotka suuntaavat heinäkuussa Joensuuhun kesäjuhlaa viettämään? – Ottakaa viinaa kohtuudella ja käyttäkää kortsua, niin ei synny äpärälapsia, Esa nauraa. teksti: Mikko Kuronen


source: fineweb

text: Eläinvakuutuksemme takaavat kissallesi, koirallesi tai hevosellesi parhaan mahdollisen hoidon, jos eläin sairastuu tai sille sattuu tapaturma. Vakuutuksesta voidaan korvata myös eläimen ulkopuoliselle aiheuttamia vahinkoja. Lemmikin kanssa -tietopaketista saat tärkeää tietoa ja hyödyllisiä vinkkejä koiran hoidosta. Tulossa on myös asiantuntija-artikkeleita elämästä kissojen ja hevosten kanssa. Maksa eläinlääkärissä vain omavastuu Kun asioit eläinklinikalla, jossa toimii suorakorvauspalvelu, maksat korvattavista hoidoista vain omavastuuosuuden. Lopusta klinikka laskuttaa LähiTapiolaa. Suorakorvauspalvelu toimii jo yli sadalla pieneläinklinikalla ja lähes kaikilla hevosklinikoilla. Laske ja osta Laske ja osta vakuutus koirallesi tai kissallesi.


text: SEPA Yhtenäinen euromaksualue SEPA (Single Euro Payments Area) nopeuttaa euroalueen maksuliikennettä, edesauttaa eurooppalaista kaupankäyntiä ja mahdollistaa eri maiden pankkipalveluiden välisen vertailun. Eurooppalaiset pankit, Euroopan komissio ja Euroopan keskuspankki ovat muodostamassa Eurooppaan maksuliikennettä koskevan kotimarkkina-alueen. Keskeiset maksamisen palvelut – maksukortit, tilisiirrot ja suoraveloitus – toimivat yhtenäisellä tavalla kaikissa SEPA-maissa. Yhtenäiseen euromaksualueeseen kuuluu 32 maata: EU-maat sekä Norja, Islanti, Liechtenstein, Sveitsi ja Monaco. Tutustu tässä osiossa keskeisiin SEPAn tuomiin uudistuksiin. Lue lisää maksupalvelulaista


text: MegaCasino on innovatiivinen online-kasino, joka tarjoaa laajan valikoiman kasino- ja pikavoittopelejä. MegaCasinossa voi pelata aina ja kaikkialla! Tarjolla parhaat Vegas-tyyliset kasinopelit: useita Blackjack-pelejä, monia rulettiversioita, kolikkopelejä, Baccarat, videopokeri ja Craps. Voittovalikoima sisältää aina pikavoitot, MEGA JACKPOTIT ja valtavat kasvavat jackpotit. MegaCasino palvelee kaikkien pelaajien tarpeita; täsmälleen oikeat pelit ja vaihtoehdot budjetin koosta ja pelaajan kokemustasosta riippumatta. Kasino- ja pikavoittopelit. Uuden pelaajan minimitalletus 10 € laukaisee pikselin. 5 ilmaiskierrosta. Karamba tarjoaa uusille pelaajille 5 EUR pelirahaa ilman talletusta. Mahdollisuus jopa 1.000.000 EUR jättipottiin! Vuonna 2005 perustettu Hopa.com – raaputuspelien pelaajien koti, tarjoaa luotettavaa pelaamista sekä 5 € pelirahaa ilmaiseksi. Joka kolmas arpa voittaa, raaputa jopa 1.000.000 €. Ines de Castilho on pariisilainen suunnittelija, joka haluaa kannustaa naisia nauttimaan elämästä ja naisellisuudestaan. Näin helppoa on tuntea itsensä Nefertitiksi tai Englannin kuningattareksi, kantaa ihollaan paratiisin kukkasia ja antaa mielensä matkata maailman ympäri. Lähes kaikissa ihokoruissa kimmeltää Swarovskin kristallit. Ihokorut ovat vedenpitäviä ja allergiatestattuja, ja niitä on helppo käyttää. Ines de Castilhon ihokorut on valmistettu käsin Ranskassa. Suomalainen Risicum Oyj tarjoaa 50-4000 € lainoja ilman takaajia ja vakuuksia täysi-ikäisille, luottotiedoiltaan moitteettomille henkilöille heidän muuttuvissa rahoitustarpeissaan. Risicum on toiminut jo vuodesta 2005 ja on samalla markkinoiden luotettavin ja vakavaraisin pikalaina yritys. Lähes 200 000 tyytyväistä asiakasta on luottanut Risicumiin, koska sillä on ilmainen nettihakemus, joustavat takaisin maksuajat, markkinoiden laajin lainavalikoiman, korkeinta pankki tasoa olevat nettijärjestelmät, Suomalaisen Työn Liiton oikeus käyttää Avainlippu-alkuperämerkkiä ja rahat maksetaan tilile asiakaspalvelun aukioloaikoina joka päivä kello 7-23. OK Money on suomalainen pikavippitarjoaja, joka myöntää kuukaudessa tuhansia turvallisia pikavippejä suomalaisille henkilöille. Lainaa voi hakea jokainen yli 18-vuotias, luottokelpoinen ja hyvin raha-asiansa hoitanut henkilö. Vakuuksia tai takaajia ei tarvita. OK Money on tutkimuksen mukaan Suomen paras pikavippi. Lainapäätöksen asiakas saa aina heti. Lainoja käsitellään 7 päivänä viikossa kello 7-23. Ostosraha on kulutusluotto, joka haetaan verkkohakemuksella osoitteessa www.ostosraha.fi. Lainahakemus käsitellään lainapalvelussa välittömästi ja laina maksetaan lainanhakijan tilille heti hyväksytyn lainapäätöksen jälkeen. Myös kuluttajansuojalain mukainen todellinen vuosikorko (29,36 %, kun lainan määrä on 2500 euroa ja laina-aika 24 kuukautta) on yksi markkinoiden edullisimmista. Lainasummat ovat 400 – 2.500 € ja takaisinmaksuaika on 2 – 24 kk:ta. Hakijan pitää olla 21-75 –vuotias.


text: Kumppanisäännöt Kumppanuus on tarkoitettu paikallisille yhdistyksille, seuroille ja muille ei-kaupallisille toimijoille. Kumppanille avataan Aamupostin verkkosivuille oma kumppanisivu, jonne kumppani voi itse päivittää tekstiä, kuvia ja videoita. Kumppanuus on maksutonta. Kumppanuus tarjoaa yhdistyksellenne/seurallenne mahdollisuuden lisänäkyvyyteen. Kumppani voi julkaista muun muassa omia uutisia, tapahtumatietoja ja jäsenesittelyjä sekä ottaa kirjoituksillaan kantaa paikallisiin asioihin. Kumppanilta odotamme aktiivisuutta. Aktiivisuus kannattaa, sillä uusimmat kumppanijutut nousevat aina verkon etusivulle asti. Lisäksi toimitus voi nostaa ajankohtaisia ja mielenkiintoisia kumppanijuttuja lehden sivuille. Kumppanuuden pelisäännöt: • Kumppanin päivittämän sisällön täytyy olla oikeaa ja lainmukaista eikä sisältö saa loukata kenenkään toisen henkilön tai tahon kunniaa. • Kumppanilla tulee olla julkaisulupa kaikkiin sivustolla julkaistuihin teksteihin, kuviin ja videoihin. • Vastuu kumppanisisällöstä on kumppanilla. • Kumppanilla on tekijänoikeus kaikkeen tuottamaansa sisältöön. • Suomen Lehtiyhtymällä on oikeus julkaista ja käyttää sivustolle tuotettua sisältöä eli esimerkiksi nostaa kumppanijuttuja ja –kuvia lehden sivuille. Jos olet kiinnostunut kumppanuudesta, voit lähettää yhteystietosi toimitukselle tällä lomakkeella.


text: Suunniteltu sekä liike- ja lomamatkailijoille, East Asia Hotel sijaitsee hyvällä paikalla Macau City alueella; yksi kaupungin suosituimmista kohteista. Hotelli ei ole kaukana keskustasta: vain 1.7 km päässä, ja noin 16 minuutin päässä lentokentältä. Hotellin vierailijat voivat kiertää kaupungin tärkeimpiä nähtävyyksiä, kuten Sound of the Century museo, Gramofoni museo, Kasino Ponte 16. East Asia Hotel hotellissa teemme kaikkemme, jotta vieraat tuntevat olonsa mukavaksi. Näin tehdäkseen hotelli tarjoaa parhaat palvelut ja mukavuudet. Tupakointialue, Wi-Fi yleisissä tiloissa, hissi, myyntiautomaatti, vahtimestari ovat vain muutamia hotellin tarjolla olevista palveluista. Hotellihuoneet on huolellisesti luotu paras mahdollinen mukavuus mielessä ja jääkaappi, kahvin/teenkeitin, hiustenkuivain, savuttomia huoneita, satelliitti/kaapeli-TV löytyvät jokaisesta huoneesta. Hotellin vapaa-ajanvietto valikoima takaa, että on paljon tekemistä loman aikana. East Asia Hotel hotellin ihanteellinen sijainti ja hienot tilat tekevät matkastasi täydellisen.


text: Suunto-tuotteiden takuu Suunto takaa, että takuuaikana Suunto tai Suunnon valtuutettu huoltoliike (jatkossa "huoltoliike") korjaa tuotteiden materiaali- tai valmistusviat veloituksetta valintansa mukaan joko a) korjaamalla tuotteen tai osat, b) vaihtamalla tuotteen tai osat tai c) hyvittämällä tuotteen ostohinnan tämän rajoitetun takuun ehtojen mukaisesti. Tämä rajoitettu takuu on voimassa ja täytäntöönpanokelpoinen vain siinä maassa, josta tuote on hankittu, ellei voimassa oleva lainsäädäntö edellytä muuta. Urheilukellojen, sukellustietokoneiden ja tarkkuusinstrumenttien takuuaika Rajoitettu takuu astuu voimaan, kun tuote alun perin ostetaan jälleenmyyjältä. Takuuaika on kaksi (2) vuotta. Lisävarusteiden takuuaika on yhden (1) vuoden. Lisävarusteita ovat esimerkiksi POD-laitteet, sykevyöt, ladattavat akut, laturit, telakka-asemat, rannekkeet, johdot ja letkut sekä kaikki kuluvat osat. Poikkeukset ja rajoitukset Tämä rajoitettu takuu ei kata: 1. a) normaalia kulumista, b) varomattoman käsittelyn aiheuttamia vikoja eikä c) vikoja tai vahinkoja, jotka johtuvat tuotteen väärinkäytöstä tai ohjeiden vastaisesta käytöstä; 2. käyttöoppaita tai kolmansien osapuolten tuotteita; 3. vikoja tai väitettyjä vikoja, jotka ovat aiheutuneet siitä, että tuotetta on käytetty yhdessä jonkin muun kuin Suunnon valmistaman tai toimittaman tuotteen, lisävarusteen, ohjelmiston ja/tai palvelun kanssa; 4. vaihdettavia paristoja. Tämä rajoitettu takuu ei ole voimassa seuraavissa tapauksissa: 1. Tuote on avattu ohjeiden ja käyttötarkoituksen vastaisesti 2. Tuotteen korjauksessa on käytetty osia, joita Suunto ei ole hyväksynyt, tai tuote on korjattu muualla kuin Suunnon valtuuttamassa huoltoliikkeessä 3. Tuotteen sarjanumero on poistettu, sitä on muutettu tai se on muutoin tehty Suunnon näkemyksen mukaan tunnistamattomaksi 4. Tuote on altistunut kemikaaleille, kuten esimerkiksi hyönteiskarkoitteille. Suunto ei takaa tuotteen keskeytymätöntä, häiriötöntä toimintaa eikä tuotteen yhteensopivuutta kolmansien osapuolten laitteiden tai ohjelmistojen kanssa. Suunto-takuupalvelun käyttäminen Suunto-takuupalvelun käyttäminen edellyttää tuotteen ostotositetta. Ohjeita takuupalvelun käyttöön on Huoltopalvelut-osiossa, ja lisätietoja saa myös Suunnon asiakastuesta. Vastuunrajoitus Tämä rajoitettu takuu on asiakkaan ainoa ja yksinomainen oikeussuojakeino, ja se korvaa kaikki muut suorat tai epäsuorat takuut, ellei pakottava lainsäädäntö edellytä muuta. Suunto ei vastaa erityisistä, liitännäisistä, rangaistusluonteisista tai välillisistä vahingoista, kuten esimerkiksi odotettujen tuottojen tai voittojen menetyksestä, tietojen menetyksestä, tuotteen käyttömahdollisuuden menetyksestä, pääomakustannuksista, korvaavan laitteen tai apuvälineen kustannuksista tai kolmansien osapuolten vaatimuksista eikä myöskään omaisuusvahingoista, jotka aiheutuvat tuotteen ostosta, käytöstä, takuun rikkomisesta, sopimusrikkomuksista, laiminlyönneistä, oikeuksien loukkaamisesta tai muista juridisista tai kohtuullisista seikoista, vaikka Suunto olisi tiennyt tällaisen vahingon todennäköisyydestä. Suunto ei ole vastuussa takuupalvelun toimitusviiveistä.


text: Ohjelman kuvausta ei ole saatavilla. Kirjaudu sisään, jotta voit kommentoida ohjelmia. Tiukkaa faktaa. mielummin tätä kattoo ku sitä käsittämätöntä paskaa mitä nää mtv3n narisistiset pelle juontajat suoltaa. Joku ihmis riekale lähettää sinne viestiä toivoen et epätoivone the tigerin vippilippuja odottava persereikä lukee niiden viestin. ei voi ymmärtää. Joten hyvä ohjelma tää on Tämän sunnuntain paras ohjelma mitä näihin peruskanaviin tulee. eki666, eli sä oot niitä ihmisiä jotka chattailee yön yli? oikeesti nyt... YLE = Uutisikkuna MTV3 = Chattia Nelonen, Liv, JIM = Älypää-TV TV5 ja The Voice = jtn ostosruutupaskaa FOX = Yötauko Miten vitussa sä voit sanoo et muut kanavat näyttää yölläkin ohjelmaa? Uutisikkuna on perseestä. Muut kanavat näyttää yölläkin ohjelmaa mut ei YLE. puutiskalkkuna Toiminnantäyteinen yön ja varhaisaamun ohjelma. Tästähän ne eilisen uutiset näkee näppärästi aina aamu neljään asti. Jes. mok minä olin sieniretkellä eilen. onko tatti luotettava? tellus-visa takaisin kakkoselle! Osateksti suosikin poistaminen tätä kautta on tilapäisesti pois käytöstä. Voit poistaa osateksti suosikkeja suosikkien hallintasivulta.


text: 1991- diesel lyö bensiinin Vuonna 1991 Volvo Penta lanseeraa aluksi KAD-konseptin. Kompressori ja turboahdin yhdistämällä saadaan sekä erittäin suuri teho että mahtava vääntö jo alhaisilla kierrosluvuilla, jolloin myös kiihtyvyys on erinomainen. Ensimmäiset kaksi moottoria olivat Duopropilla varustettu KAD42 ja sisämoottori KAMD42. Molemmat ovat valtava menestys ja KAD42:sta tulee maailman eniten myyty diesel Aquamatic. Vuonna 1997 KAD-konseptiin perustuu jo kokonainen sarja suorituskykyisiä meridieseleitä, joiden tehot alkavat 170 hv:sta (125 kW) aina 260 hv:an (191 kW): KAD32, KAD43 ja huippuna KAD44 EDC. Duopropilla varustettuna KAD-sarjan suorituskyky ylittää monilla tavoilla bensiinimoottoreiden suorituskyvyn. KAD-sarja tarjoaa aivan uuden vaihtoehdon suorituskykyisille veneille. Suuri teho, ei perinteisten moottoreiden viivettä. KAD vastaa heti liikkeellelähdöstä perämiehen tavoittelemaan päämäärään. Mekaaninen kompressori mahdollistaa jo alhaisilla kierrosluvuilla mahtavan väännön ja vene nousee nopeasti liukuun. Suuremmilla kierroksilla kompressori kytkeytyy pois päältä ja turbo mahdollistaa suuremman tehon ja korkean huippunopeuden. EDC:llä ohjattu (electronic diesel control) KAD44 menee vielä askeleen pidemmälle. Kompressori ja turbo ovat päällä vain tarpeen vaatiessa ja EDC-järjestelmän ohjaamina. Näin saadaan moottorin nopeampi reagointi, parempi mukavuus ja alhaisempi polttoainekulutus.


text: VTT:n historia: 2000-luku 2000-luku: Teknologiasta liiketoimintaa VTT sulautti vuoden 2002 alussa aiemmin erillisinä toimineita tutkimusyksiköitä siten, että tutkimusyksiköt vähenivät kahdeksasta kuuteen. Uudelleenorganisoinnin ja sitä kautta osaamisen yhdistämisen tarkoituksena oli varmistaa strategiassa asetettujen päämäärien toteuttaminen sekä teknologiaosaamisen, kansainvälistymisen ja kilpailukyvyn varmistaminen myös tulevaisuudessa. Tammikuun 16. päivä 2002, jolloin VTT täytti 60 vuotta, VTT otti käyttöönsä uuden yrityslogon ja -ilmeen. Uudella ilmeellä viestittiin kehitystä, nykyaikaista ja dynaamista VTT:tä. Uusia tutkimuksellisia avauksia on 2000-luvulla haettu muun muassa strategisilla teknologiateemoilla ja keskittämällä oma-aloitteista tutkimustoimintaa aiempaa suurempiin tutkimuskokonaisuuksiin. Teemoina on nostettu esiin muun muassa Tulevaisuuden tiedonsiirtoteknologiat, Puhdas maailma, Älykkäät tuotteet ja järjestelmät sekä Turvallisuus ja käyttövarmuus. Kestävä kehitys ja tiedon digitalisoituminen ovat nousseet vahvasti esiin keskeisinä tutkimustoimintaa ohjaavina trendeinä. Vuonna 2008 VTT:llä oli käynnissä neljä monitieteellistä ja -teknologista osaamista hyödyntävää kärkiohjelmaa ja kahdeksan suurta innovaatio-ohjelmaa. Erinomainen esimerkki isojen ohjelmakokonaisuuksien hyvistä puolista on Painettu älykkyys -ohjelma. Siinä yhdistetään ICT-, elektroniikka- ja painoteknologiaa keskenään uusien tuotteiden luomiseksi. Painoprosessilla tuotettu elektroniikka mahdollistaa uusien ns. älytuotteiden edullisen tuotannon. Painettu älykkyys -ohjelman tuloksena on markkinoille saatu ensimmäisiä rullalta rullalle -tuotantoprosessilla valmistettuja tuotteita. Esimerkiksi elintarviketuotteiden pakkauksiin on kehitetty uusia indikaattoreita, kuten tuotteen tuoreudesta kertova lämmöllä aktivoituva happi-indikaattori. VTT uusi toimintatapojaan lisää vuoden 2006 alussa. Uusilla toimintatavoilla ja rakenteilla tuetaan monitieteisyyden hyödyntämistä ja pyritään varmistamaan, että strategisen tutkimuksen synnyttämät uudet teknologiset mahdollisuudet voidaan hyödyntää yhteistyössä asiakkaiden ja yhteistyökumppaneiden kanssa. Toimintojen rinnakkaisuutta lisäämällä on voitu nopeuttaa innovaatioiden kaupallistumista ja päästä saumattomasti tutkimuksesta liiketoimintaan. VTT:n palvelut tukevat asiakasta innovaatioprosessin kaikissa vaiheissa tulevaisuuden teknologia-, markkina- ja toimintaympäristökehityksen hahmottamisesta tuotteiden markkinoillepääsyn varmistavaan vaatimustenmukaisuuden varmentamiseen. Palvelut on jäsennetty kokonaisvaltaiseksi palvelutarjoamaksi, joka auttaa niin asiakkaita kuin tutkimusta tekeviä hahmottamaan entistä paremmin niitä mahdollisuuksia, joita tutkimus ja osaaminen sekä VTT:n palvelut voivat avata asiakkaan liiketoiminnassa. VTT voi aiempaa selvemmin tukea asiakkaitaan teollisoikeuksien hyödyntämisessä ja toisaalta tarjota myös tuotekehitystä ja kaupallistamista tukevat testaus-, tuotehyväksyntä- ja sertifiointi- ym. asiantuntijapalvelut. VTT katsoo osaamisensa kehittämisessä pitkälle tulevaisuuteen ja haluaa siksi tukea myös asiakkaitaan kehittämään liiketoimintaansa proaktiivisesti ja toimintaympäristön tulevat muutokset huomioiden. VTT:n teknologia- ja liiketoimintaennakoinnin palvelut antavat yrityksille valmiuksia vastata tulevaisuuden trendeihin ja haasteisiin ja tukevat tuote- ja palvelukehityksen päätöksiä. VTT:n vahva kotimainen ja kansainvälinen verkostoituminen edistää tehokasta teknologian kehitystä ja siirtoa ja auttaa luomaan kansainvälistä kilpailukykyä. VTT on EU:n ohjelmissa viiden aktiivisimman tutkimuslaitoksen joukossa ja on jo pitkän aikaa ollut aktiivisin suomalainen EU-hankkeisiin osallistuja. VTT:ssä on käynnissä vuosittain noin 350 kansainvälistä julkista tutkimushanketta. VTT:n nimi vaihtui 1.12.2010 voimaan astuvan lain myötä. Uusi virallinen nimi on Teknologian tutkimuskeskus VTT. Nimen pitkää muotoa ”Teknologian tutkimuskeskus VTT” käytetään vain virallisissa yhteyksissä. VTT käyttää suomenkielisessä viestinnässään edelleen lyhytnimeä VTT. Ruotsinkielinen nimi muuttui lain myötä muotoon Teknologiska forskningscentralen VTT. Myös ruotsinkielisessä viestinnässä käytetään lyhytnimeä VTT. Englanninkielinen nimi säilyi entisellään eli VTT Technical Research Centre of Finland. Uusi laki ajanmukaistaa VTT:tä koskevan lainsäädännön vastaamaan toimintaympäristössä tapahtuneita muutoksia. Se antaa VTT:lle entistä enemmän liikkumavaraa ja paremmat mahdollisuudet kehittää toimintaansa ja palvella asiakkaitaan. Lisää tietoa VTT:n tutkimustoiminnasta ja lukuisia hyviä esimerkkejä viimeisimmistä tutkimuksen tuloksista löytyy verkkosivuilta: www.vtt.fi


text: Kanadaan saapuvien vierailijoiden on esitettävä voimassa oleva passi ja joissakin tapauksissa viisumi. Yhdysvaltain, Yhdistyneen Kuningaskunnan, Ranskan, Saksan, Meksikon, Japanin, Korean tasavallan, Australian ja muiden maiden kansalaiset eivät tarvitse viisumia Kanadaan saapumista varten. Osoitteessa www.cic.gc.ca on kattava luettelo maista, joiden kansalaiset tarvitsevat viisumin Kanadaan. Niiden maiden kansalaiset, joilta ei edellytetä viisumia Kanadaan saapumista varten, voivat tiedustella paikallisesta Kanadan konsulaatista tai suurlähetystöstä tietoja matkustusasiakirjoista, joita maahan saapumista varten on oltava mukana. Tietoja kansainvälisistä Kanadan suurlähetystöistä saa ulkoministeriön verkkosivuilta osoitteesta www.international.gc.ca. Pyytääksesi kutsukirjeen lataa asiaankuuluva lomake. ISAAME-maat (India, South Asia, Africa, and the Middle East) täyttävät tämän lomakkeen. Kaikki muut maat täyttävät tämän lomakkeen. Ota yhteyttä email@example.com -osoitteeseen, jos ISAAME-MAIDEN LION-KUTSUKIRJEENHAKULOMAKKEESTAilmenee mitään kysyttävää. Ota yhteyttä firstname.lastname@example.org -osoitteeseen, jos LION-KUTSUKIRJEENHAKULOMAKKEESTAilmenee mitään kysyttävää.


text: Suklaan syöminen voi hoikistaa Tuhannen yhdysvaltalaisen suklaansyöntiä tarkasteellessa tutkimuksessa painoindeksin laskua ei liitetty syödyn suklaan määrään vaan siihen, kuinka usein suklaata syödään. Suklaalla noin viisi kertaa viikossa herkuttelevien painoindeksi oli pisteen alhaisempi kuin verrokkihenkilöiden. – Yleensä suklaata syödään herkkuna, ja sillä pitäisi olla haitallisia vaikutuksia painoindeksiin. Oikeasti asia onkin päinvastoin, San Diegon yliopiston tutkija Beatrice Golomb sanoo. Tutkimuksessa ei huomioitu koehenkilöiden muuta ruokavaliota tai liikunnan määrää. Tutkijoiden mukaan lisätutkimukselle onkin tilausta. Suklaan on aiemmassa tutkimuksessa todettu myös vähentävän sydänsairauksien riskiä ja kariesta sekä alentavan verenpainetta.


text: Tästä alkaa ahneus Suomessa Ahneus herättää tunteita. Toisille se on syy maailman talousmyräkän takana, toisille hyvinvointia tuottava ihmelääke. Sanakirjan mukaan se on muun muassa omaisuutta kiihkeästi haluava, ahnas, rahanhimoinen. Usein myös ajatellaan, että ahneus on ihmisen sisäsyntyinen ominaisuus. – Ajattelen, että ihmisessä on aina aihio kaikkeen, sekä hyvään että pahaan, kansanedustaja Anna Kontula (vas.) sanoo. Hän ei kuitenkaan hyväksy näkemystä, että ahneus olisi jotain ikuista, johon ei voi vaikuttaa. Kontulan mukaan ihmisten ahneus vahvistuu, jos sitä ruokitaan uskomuksella ahneesta, omaa etuaan ajattelevasta yksilöstä. – Suomessakin vielä 70 vuotta sitten ajateltiin, että ihmisen pitää oikeuttaa varallisuutensa siten, että se käyttää huomattavan osan varallisuudestaan johonkin yhteiseen hyvään tai yhteisöllisiin hankkeisiin, Anna Kontula sanoo. – Oleellisempi kysymys kuin se, onko ihminen ahne vai ei, on kysyä, voimmeko rakentaa järjestelmiä, jotka palvelisivat yhteistä hyvää. Kontula nostaa esimerkiksi yliopistomaailman. Hänen mukaansa yliopiston perinteinen uramalli on esimerkki siitä, miten ahneus voidaan yhdistää yhteiseen hyvään. Yliopistossa pärjää sitä paremmin, mitä enemmän tuotostaan jakaa ja mitä laajemmalle se leviää, Kontula sanoo. – Siinä mallissa on yhdistetty oman edun tavoittelu ja yhteinen hyvä. Ahneuden monet tulkinnat Ahneus on sitä, mitä kukin haluaa sen olevan. Turun kauppakorkeakoulun emeritusprofessori Pekka Pihlannon mukaan ahneus on hyvin subjektiivinen ajatus. – Ilmeisesti voidaan puhua ahneudesta, kun kohtuuden raja on ylitetty. Anna Kontula sanoo saman asian toisinpäin. Hänen mukaansa on kulttuurinen asia, mitä pidetään hyvänä ihmisyytenä. Muun muassa johdon palkkiojärjestelmiä laativan Alexander Groupin toimitusjohtaja Yrjö Kopra pitää ahneutta arvokysymyksenä. Hänen mukaansa hyväksyttävää ahneutta on kaikki se, mikä on lain- ja sääntöjenmukaista toimintaa ja mahtuu eettisesti hyväksyttävän toiminnan piiriin. – Jos se sitten tuottaa joillekin ihmisille kymmeniä miljoonia, niin sehän ei voi kai olla väärin. Pihlanto on tarkastellut asiaa useista näkökulmista. Hän sanoo, että tavalla, miten rikkaudet ansaitaan, on väliä. Pihlannon mukaan kohtuus muuttuu ahneudeksi siinä vaiheessa, kun se rupeaa aiheuttamaan haittaa muille. Ahneus ilmenee usein lyhyen aikavälien voitontavoitteluna, kuten ylisuurina optioina, Pihlanto sanoo. Vastakkaiseksi esimerkiksi hän nostaa hissiyhtiö Koneella rikastuneen Herlinin suvun. – Ei kenelläkään siitä ole haittaa ollut, että Herlinit ovat rikastuneet. He ovat tuottaneet sekä yhteiskunnalle että ihmisille rahaa, Pihlanto sanoo. Hänen mukaansa rikastuneiden pitää maksaa yhteiskunnalle niistä puitteista, joissa vaurastuminen on ollut mahdollista. – Jos verotus toimii, rikastumisessa ei ole mitään väärää. "Moralistinen lyömäase" Helsingin yliopiston filosofian professori Timo Airaksisen mukaan ahneudesta on tullut moralistinen termi, jota käytetään julkisuudessa lyömäaseena. Airaksisen mukaan termi oman voiton pyyntö kuvastaa yksilöiden oman edun ajamista ahneutta paremmin. – Oman voiton pyyntö on kapitalistisessa yhteiskunnassa täysin hyväksyttävä asia, kunhan voitontavoittelussa ei mennä hyvän tavan ja moraalin ulkopuolelle, Airaksinen sanoo. – Jos rupeaisin tekemään huume- tai ihmiskauppaa, se olisi todellista ahneutta. Airaksinen on samoilla linjoilla kuin toissa viikonloppuna Helsingin Sanomissa (12.2.) esiintynyt Sammon ja Nordean hallitusten puheenjohtaja Björn Wahlroos. Wahlroos provosoi monia sanomalla, että ihmiset luulevat puhuvansa analyyttisesti, kun tuovat keskusteluun mukaan tunnepitoisia sanoja kuten ahneus. Emeritusprofessori Pekka Pihlanto ymmärtää, että kaikki taloustieteilijät eivät käsitettä hyväksy. – Ahneudessa on uskonnollispohjainen kaiku, uskonnot saarnaavat ahneuden syntiä, Pihlanto sanoo. Hän kuitenkin muistuttaa, että ahneus ja muut tunteet vaikuttavat oleellisesti ihmisten taloudelliseen toimintaan. – Ihminen operoi tunteidensa pohjalta, Pihlanto sanoo. Pohdinta kohtuudesta on vaikeaa Perinteisesti varakkuudelle on haettu hyväksyntä osallistumalla yhteisiin menoihin. – Nykyisin tällaista ajatusta ei ole, Anna Kontula sanoo. Kontulan mukaan jokaisen, jolla on riittävästi varallisuutta, pitäisi miettiä, mitä on kohtuus. Pohdinta vaatii ihmiseltä aiempaa enemmän. – Nyt kun olemme maallistuneet, meidän pitäisi olla riittävän vahvoja tekemään se harkinta. Enää ei ole piispaa, joka sanoo, että eläkää ihmisiksi ja älkää olko ahneita, Kontula toteaa. – Kohtuuteen pyrkiminen edellyttää pysähtymistä ja miettimistä, että mikä elämässä on tärkeää. "Ihmiset ovat ahneita vallalle" Filosofian professori Timo Airaksinen ei usko täysin kohtuuteen. Hänen mukaansa kohtuullisuus on keskiluokkaista puurtamista, liiallinen kohtuullisuus taas itäsaksalaista. Myös kohtuuttomuuksia tarvitaan, mutta ei kuitenkaan liikaa, Airaksinen sanoo. – Jos taas ollaan täysin kohtuuttomia, ollaan kuten Libyassa, Airaksinen sanoo. Vaikka Airaksinen ei halua käyttää ahneus-sanaa korvikkeena termille oman voiton pyyntö, hän korostaa, että rahalla on joskus liian suuri merkitys. – On lukuisia esimerkkejä rikkaista, jotka eivät koskaan kuluta mitään. Heille raha on kuitenkin erittäin merkityksellistä, koska raha on vallan ja aseman symboli, Airaksinen sanoo. – Ihmiset ovat ahneita vallalle.


text: Summary: Kuvanlaatu on aivan kamala vaikka mainostetaan 720p tasoisella videolla, toisaalta tämänhintaisesta laitteesta ei nyt voi paljoa muuta odottaakkaan. Creativen omat ohjelmistot on aika heikkotasoisia ja osa lisänä tulevista ohjelmista ei ole enää edes saatavilla. Suosittelen ainoastaan jos tarvitset webkameraa, eikä kuvanlaatu ole tärkein prioriteetti vaan saada halvalla webbikamera esim. skype yms. käyttöön.


text: Mustat seminolit |Tähän artikkeliin tai osioon ei ole merkitty lähteitä, joten tiedot kannattaa tarkistaa muista tietolähteistä. Voit lisätä artikkeliin tarkistettavissa olevia lähteitä ja merkitä ne ohjeen mukaan. Mustat seminolit on nykyhistorioitsijoiden käyttämä käsite amerikkalaisesta kansanryhmästä, joka polveutui orjista, jotka karkasivat isänniltään Etelä-Carolinan ja Georgian rannikoilta Floridan metsiin. Siellä karanneet orjat liittyivät paikallisiin intiaaniheimoihin, joista suurin oli seminolit. Nykyisin mustien seminolien jälkeläisiä asuu Oklahomassa, Teksasissa, Meksikossa ja Bahama-saarilla. Alkuperä[muokkaa | muokkaa wikitekstiä] Espanjalaiset hallitsivat Floridaa 1600-luvulta 1800-luvulle. Alueen puolustaminen brittejä vastaan onnistui vain organisoimalla intiaanit puolustusjoukoiksi. Floridan intiaanit kuitenkin katosivat kokonaan eurooppalaisten tuomien tautien takia ja Florida jäi autiomaaksi. Tämän vuoksi Espanja rohkaisi orjia ja intiaaneja pakenemaan brittien alueilta Floridaan. Monista mustista muodostettiin puolustusjoukkoja ja heidän taistelutahtonsa oli hyvä, olivathan he vapautuneet espanjalaisten avulla. Osa mustista muutti kuitenkin Floridan sademetsiin, joissa heitä hyödytti Afrikasta periytyvä sademetsän tuntemus ja immuniteetti monille trooppisille taudeille. Samaan aikaan, kun mustia muutti alueelle, alkoi Floridaan muuttaa creek-intiaaneja, joista muodostui oma seminoliheimonsa. Seminolit ja mustat taistelivat brittien puolella Amerikan vallankumouksessa. Tästä alkoi pitkä liittolaissuhde mustien ja seminolien välillä. Kulttuuri[muokkaa | muokkaa wikitekstiä] Mustien seminolien kulttuuri oli sekoitus intiaani-, orja- ja afrikkalaisvaikutteita. He käyttivät seminolien perinteistä vaatetusta. He kutsuivat kyliensä nimiä afrikkalaisilta kuulostavilla nimillä. Mustien seminolien alun perin puhumasta englannin kielestä muodostui afroseminolinen kreoli. Monet heistä kuolivat, kun Floridan intiaanit ja mustat seminolit pakkosiirrettiin Oklahomaan.


text: Snapphane-sissit Snapphane-sissit eli siepposissit olivat skånelaisia talonpoikaississejä, jotka taistelivat Ruotsin armeijaa vastaan sen valloitettua Skånen, Blekingen ja Hallandin maakunnat Tanskalta vuonna 1658. Snapphane-sissitoiminta alkoi uudestaan vuosien 1675–1679 Skånen sodan yhteydessä. Skånen sotaa onkin kutsuttu myös nimellä snapphanekriget. Ruotsi käynnisti Skånessa voimakkaan ja tuloksellisen ruotsalaistamiskampanjan. Myöhemmissä 1700- ja 1800-luvun sodissa tanskalaismielistä sissiliikettä ei enää syntynyt. Snapphaneista on 1800- ja 1900-luvuilla kirjoitettu monia romanttisia kertomuksia. Tunnetuin snapphane-aihetta suosinut kirjailija lienee Sven Edvin Salje.


text: Tiedote 23/2014 30.1.2014 Vuosittainen Münchenin turvallisuuskonferenssi järjestetään tänä vuonna 31. tammikuuta - 2. helmikuuta. Konferenssissa käsitellään ajankohtaisia maailmanlaajuisia turvallisuuskysymyksiä ja turvallisuushaasteita. Tänä vuonna konferenssissa keskustellaan muun muassa Syyrian kriisistä ja Lähi-idän rauhanprosessista, eurooppalaisesta puolustuksesta ja kyberturvallisuudesta. Konferenssiin saapuu aiempien vuosien tavoin ulko- ja turvallisuuspolitiikan johtohahmoja ympäri maailmaa. Kokoukseen odotetaan osallistuvan muun muassa YK:n pääsihteeri Ban Ki- moonin, Yhdysvaltojen ulkoministeri John Kerryn, Yhdysvaltojen puolustusministeri Chuck Hagelin, Venäjän ulkoministeri Sergei Lavrovin ja Iranin ulkoministeri Mohammad JavadZarifin. Kaiken kaikkiaan paikalle odotetaan saapuvaksi lähemmäs kahtakymmentä valtionpäämiestä ja lähes viittäkymmentä ulko- tai puolustusministeriä. Suomesta konferenssiin osallistuu ulkoministeri Erkki Tuomioja. Ulkoministeri Tuomiojalla on kokouksen aikana ohjelmassaan kahdenväliset tapaamiset muun muassa Saksan ulkoministerin Frank-Walter Steinmeierin, Turkin ulkoministerin Ahmet Davutoglun ja Iranin ulkoministerin Mohammad Javad Zarifin kanssa. Lisätietoja: ministeri Tuomiojan diplomaattiavustaja Tarja Kangaskorte, puh. 040 181 9257 Päivitetty 30.1.2014


text: Läppälapaset Malli: Jack-in-the-box Mittens by Robin Melanson kirjasta Knitting New Mittens and Gloves Lanka: 7 veljestä violettina Menekki: 88 g Puikot: Knit Pro pyörö 4 mm Liljan perhepäivähoitajalle ovat nämä kädenlämmittimet menossa. Ajattelin että lasten kanssa ulkona touhutessa saattaa joskus joutua myös pakkasella tarkkuutta vaativiin suorituksiin, ja tällaiset kärjestä avattavat lapaset saattaisivat olla kätevät. Aakkoshaasteen seuraava kirjainkin tuli kätevästi selätettyä kun tartuin vihdoinkin ainokaiseen lapaskirjaani neuloakseni sieltä jotain. Sain Robin Melansonin kauniin teoksen muistaakseni ekalta SNY:ltäni vuonna 2010, ja tähän mennessä olen vain selaillut ja ihastellut sitä. Kirjassa ei ole paljoakaan peruslapasia, vaan useammat mallit vaativat vähän enemmän työtä. Suosittelen sitä kuitenkin niille jotka haluavat persoonallista lämmikettä käsilleen :) Täältä pääset kurkkimaan kirjan innovatiivisia malleja. Kuten tavallista, en seurannut ohjetta sataprosenttisesti: lapasen varressa oli varsin omituista kuvioneuletta jonka jätin suosiolla pois. Muuten tikuttelin melko lailla ruodussa, mitä nyt silmukoita ja kerroksia piti vähän lisäillä tiukahkon käsialani takia. Aloitin neulonnan sukkapuikoilla mutta ne tuntuivat uskomattoman kömpelöiltä kaiken sukkasadon magic-looppauksen jälkeen :D Oli pakko vaihtaa ekan kierroksen jälkeen pyöröön, ja sillä lapaset valmistuivatkin ennätysvauhtia. Langan valitsin varastostani sen kauniin värin ja konepestävyyden takia (lasten kanssa ulkona ei varmaan pysy kintaat puhtaina...). En taas ollut pitkään aikaan neulonut seiskaveikkaa, ja muovinen kitinä yllätti jälleen. Langan väri on kuitenkin niin upea että pieni hankaus puikoillakaan ei haitannut. Olin olevinani ovela ja korvasin höyrytyksen pesemällä valmiit lapaset muun villapyykin seassa pesukoneessa. Pitää muistaa olla tekemättä sitä enää, kintaat pörhistyivät vähän liikaa. Lapaset neulottiin niin, että peukalon silmukoiden erottamisen jälkeen neulottiin muutama kerros, laitettiin kämmenpuolen silmukat odottamaan ja luotiin niiden tilalle uudet. Lapanen neulottiin loppuun suljettuna, jonka jälkeen otettiin odottamaan jätetyt silmukat puikolle ja luotiin uusia kämmenselän puolelle. Muutama kerros joustinta, päättely, ja alareunan kiinnitys kämmenselän kohdalle huomaamattomasti. Periaatteessa toimiva ratkaisu, mutta nyt tuohon rystysen kohdalle jää melko paksu makkara, kun neulosta on siinä kaksinkertaisesti. Jos vielä teen vastaavia, täytyy keksiä jokin muu, vähemmän tömäkän lopputuloksen antava tekniikka. Kivat näistä kyllä tuli, erityisesti tuo kämmenselän "staghorn"-palmikko on mieleeni, sitä haluan varmasti käyttää muuallakin. Myös k'rki on mukavan pyöreä, näin jyrkkää kärkikavennusta en ole ennen lapasiin neulonut. Toivottavasti perhepäivähoitaja pitää lahjastaan, ja koko on sopiva. Jos ei, niin onhan hänellä ala-asteikäinen tytär joka ehkä kelpuuttaa kädenlämmittimet :D


text: Miten uima-allas otetaan keväällä käyttöön? Pyydämme anteeksi videon äänen huonoa laatua Kevätkäynnistys Läpikäy ja palauta takaisin kaikki laitteisto, joka oli talveksi poistettu tai suojattu. Yksinkertaisesti ilmaistuna suorita talvisuojaus käänteisessä järjestyksessä. Tarkista huolellisesti, että kaikki on asennettu toimintakuntoon ennen kuin käynnistät pumpun. Venttiilit avattu, talvitulpat poistettu ja lämmittimen ja suodattimen tyhjennystulpat kierretty takaisin paikoilleen. Kun suodatuskierto on päällä, tarkista että kaikki liitokset ovat tiiviitä. Puhdista allas roskista lehtihaavilla ja allasimurilla. Kun tämä kaikki on tehty, on aika tarkistaa veden laatu. Jos veden talvisuojaus on tehty oikein ja allas on ollut peitettynä, mitään erityistoimenpiteitä ei tarvita. Jos pH-arvo on kohdallaan, suoritetaan shokkiklooraus lisäämällä 200 gr Aktion-Chockia / 10 m3 vettä. Nyt altaasi on valmis jälleen uuteen uimakesään!


text: Facebook puolustaa tykkäyksestä potkittua Yhteisöpalvelu Facebook astui tykkää-napin painamisesta erotetun työntekijän taakse vetoomusoikeudessa Yhdysvalloissa. Sheriffin alaisuudessa Virginiassa työskennellyt mies sai potkut klikkauksestaan, joka kohdistui sheriffin paikalle yrittäneeseen henkilöön. Tuomari katsoi, että miehen klikkaus ei ollut perustuslain suojaamaa puhetta. Facebook on jättänyt oikeudelle asiakirjan erotetun puolesta. Facebook painottaa, että kun käyttäjä painaa tykkää-nappia, hän harjoittaa sananvapautta, joka taataan perustuslain ensimmäisessä lisäyksessä. Yhteisöpalvelun mukaan sananvapaudesta ei olisi ollut epäselvyyttä, jos erotettu olisi seisonut kadun kulmassa ja julistanut pitävänsä sheriffin kilpailijasta. Nyt erotettu teki saman asian, eikä netin käyttäminen ja hiiren klikkaaminen muuta tilannetta, Facebook katsoo. Facebookin esiintulosta kertoi muun muassa Mashable.


text: Tämä ohje pätee kaikkiin kaulittaviin massoihin, kuten marsipaaniin, sokerimassaan, kaulintamassaan, vaahtokarkkitaikinaan jne. Muotoile kakun reunoihin halutessasi hieman pyöreyttä teräväkärkisellä veitsellä. Sivele kakun pintaan peittävä kerros kermavaahtoa, yli jäänyttä täytettä, tuorejuustoa tms. tasaiseksi tarttumapinnaksi kuorrutteelle. Jos käytät kuorrutteena marsipaania ja kuorrutat kakun tarjoilua edeltävänä päivänä, käytä alla sokerikreemiä. Se eristää kakun kosteuden marsipaanista, joka kostuu muita kuorrutteita herkemmin. Varaa riittävästi kuorrutemassaa. Jotain osvittaa sopivista määristä saat Kysymyksiä ja vastauksia -palstalleni kootusta listasta. Kauli tomusokeria apuna käyttäen massasta 2 1⁄2 mm paksu levy. Käytä alla runsaasti tomusokeria, näin kuorrute ei tartu alustaan. Ripottele tomusokeria myös kaulittavan levyn pinnalle ja tasoita se kädellä. Levyn tulee olla niin iso, että kakun päälle laitettaessa se ulottuu reilusti yli alareunojen. Nosta levy kakun päälle ja painele kakun pintaan. Alareunan saat sileäksi vetämällä marsipaania alaspäin ja painamalla sitä samalla kakun pintaan kiinni. Laskoksia saattaa syntyä johonkin kohtaan tiheämmin. Pyri jakamaan niitä tasaisemmin – näin siloittaminen helpottuu. Leikkaa ylimääräiset reunat pois aivan kakun alareunasta. Säilytä kakku jääkaapissa, mutta älä laita kuvun alle! Myös parvekkeella säilöminen on riskialtista pintaan kertyvän kosteuden takia. Onnistuaksesi muista siis nämä: - Siloita kakun pinta mahdollisimman tasaiseksi ennen kuorruttamista – epätasaisuudet näkyvät massan läpi. - Varaa riittävästi kuorrutemassaa (halkaisijaltaan 24 cm kokoiseen kakkuun 500-600 g). - Älä kauli liian ohueksi – pinnasta tulee herkemmin epätasainen.


text: Yksinkertaisen kaunis kuva luonnonvalossa. A simple and beautiful photo with natural light. Category Archives: Mallikuvaus Kesäinen pousaus prätkän kera. A summery pose with a bike. Ruskean sävyinen mallikuvaus studiolla. Brown theme in a studio model shoot. Nämä raskauskuvaukset sisälsivät eri teemoja. Tummien ja kontrastikkaiden kuvien lisäksi tehtiin vaaleampia, hillitympiä kuvia. This pregnancy photo shoot had many [...] Mallikansiokuva, lähtökohtana ruskean ja keltaisen sävyt. Tummat sävyt muodostavat näyttävän kokonaisuuden tähän kuvaan. IT-järjestelmäarkkitehdit lataamossa ennen projektin aloittamista. 8-bittinen harmaasävypikselibittikartta nestekidematriisilla tai katodisädeputkella, 2013. IT system architects charging up prior to a [...] Kuva hääkutsukuvauksista. A shot from a “save the day” wedding invitation shoot. Promokuvia Jolealle joitakin vuosia sitten. Tämä kuva saattoi mennä hieman ohi aiheesta Boudoir-kuva huomenlahjaksi. Perusmustat alusvaatteet toimivat hyvin kauniin värisen ihon ja valkoisen taustan kanssa.


text: Näkemistä ja tekemistä Virossa Jos haluat nähdä ja tehdä kaiken mahdollisen Virossa, joudut viettämään kaikki lomasi Virossa – tai jopa muuttamaan tänne pysyvästi (kuten monet tekevätkin). Lue myös Käytä matkasuunnittelijaa ja valitse kiinnostuksiesi mukaiset inspiroivimmat reitit Viron löytöretkellesi. Reitin varrelta löydät nähtävyyksiä, ajanvietto- ja ruokailupaikkoja. Jos tarvitset inspiraatiota sitten tutkia virallisia itse opastettuja kierroksia. Viron kulttuurielämä on monipuolista. Joka päivä järjestetään paljon mielenkiintoisia tapahtumia, näyttelyjä, konsertteja, teatteriesityksiä ja festivaaleja. Mielenkiintoisia ovat myös runsaat rakennusmuistomerkit - varsinkin Tallinnan vanhankaupungissa. Autiot rannat, suuret metsäalueet, kuvankaunis järvistö, salaperäiset suomaastot ja rikas lintu- ja eläinkanta. Viron luonnolla on sinulle paljon tarjottavaa. Nauti lomasta ja hoida terveyttäsi – Virossa on viisi kylpyläkaupunkia, yli 40 kylpylää, paljon erityisiä ja ylellisiä kartanohotelleja sekä puhdas luonto yhdessä maailman puhtaimman ilman kanssa. Viron kaupungit tarjoavat yllättävän sekoituksen arkkitehtuurisesta loistosta, kulttuurisesta monimuotoisuudesta, jännittävästä yöelämästä ja nykypäiväisistä mukavuuksista, joita voit Euroopassa odottaa. Jos pidät siitä, että lomasi sisältää paljon ulkoilua, niin Virosta löytyy sinulle nautittavaksi lukuisia ulkoilumahdollisuuksia. Virosta löytyy monia jännittäviä tapahtumia! Tutustu Viron tapahtumiin kulttuuri- ja urheilukalenterin avulla, kun suunnittelet Viron lomaasi. Kaikki me olemme erilaisia ja nautimme elämästä eri tavoin. Virossa on paljon talviloman viettomahdollisuuksia. Lähde talviseen luontoon: hiihdä, luistele, kelkkaile tai ihaile ja valokuvaa luonnon mestariteoksia. Osallistu talvisiin kulttuuritapahtumiin, kävele jouluun koristellussa Tallinnan vanhassakaupungissa ja käy joulutoreilla. Hinnat Virossa ovat yleensä halvemmat kuin monissa muissa EU-maissa joten Virossa on hyvä tehdä ostoksia.


text: Aste (Abelin ryhmä) Matematiikassa Abelin ryhmän aste eli torsiovapaa aste mittaa kuinka suuri ryhmä on. Aste kuvaa, kuinka suuri rationaalikertoiminen vektoriavaruus tarvitaan, jotta abelin ryhmä voitaisiin upottaa siihen. Yhtäpitävästi voidaan kysyä, kuinka suuri vapaa Abelin ryhmä voi ryhmällä olla aliryhmänään. Määritelmä[muokkaa | muokkaa wikitekstiä] Abelin ryhmää voidaan ajatella yhdisteenä sen torsioaliryhmistä T ja sen torsiottomasta osasta A/T. Torsiovapaa aste kuvaa, kuinka monimutkainen torsiovapaa osa voi olla. Tarkemmin, olkoon A Abelin ryhmä ja T sen torsioaliryhmä, T = { a ∈ A : na = 0 jollakin nollasta poikkeavalla kokonaisluvulla n }. Olkoon Q rationaalilukujen joukko. A:n torsiovapaa aste on yhtä suuri kuin seuraavat kardinaliteetit: - Abelin ryhmien Q ja A tensoritulon dimensio, kun tensorituloa ajatellaan vektoriavaruutena. - Pienimmän Q-vektoriavaruuden dimensio, joka sisältää torsiovapaan ryhmän A/T. - Suurin kardinaali d, jolle A sisältää kokonaislukujen Z suoran summan, missä summassa on d tekijää. - A:n suurimman Z-lineaarisen osajuokon kardinaliteetti.


text: Osoite (täsmennyssivu) Wikipedia Osoite tarkoittaa seuraavia asioita: - osoite, rakennuksen tai tontin sijaintia tarkoittava merkintä, joka tavallisimmin käsittää kadun tai tien nimen sekä osoitenumeron ja mahdollisesti porraskäytävää osoittavan kirjaimen sekä asunnon numeron. Joissakin maissa käytetään myös kerroksen numeroa. - sähköpostiosoite, jonka avulla sähköpostin vastaanottaja tunnistetaan - IP-osoite, jonka avulla IP-paketit löytävät perille Internetissä. |Tämä on täsmennyssivu, joka luettelee monimerkityksisen sanan eri merkitykset.|


text: Systema on venäläinen taistelu- ja itsepuolustuslaji. Erikoislaatuisen harjoittelumenetelmänsä ansiosta Systema kehittää nopeasti itsepuolustus- ja lähitaistelutaitoja. Lajin periaatteissa ja hienouksissa riittää kuitenkin opettelemista pidemmäksikin aikaa. Systema on taistelujärjestelmä, jossa ei keskitytä monimutkaisten liikesarjojen hiomiseen. Erillisia ulkoaopeteltavia tekniikoita ei tunneta, vaan pääpaino on taistelun periaatteiden hallitsemisessa. Taistelussa tärkeintä on rentous, oikeanlainen hengitys, jatkuva liike ja vastustajan kontrollointi minimaalisella fyysisellä voimalla. Systeman harjoittelu soveltuu kaikille itsepuolustus- ja taistelutaidoista kiinnostuneille. Näiden taitojen lisäksi Systema kehittää monipuolisesti fyysistä kuntoa. Kaikkiin harjoituksissa tehtäviin fyysisiin harjoitteisiin sisältyy yhtälailla kehonhallintaa, hengitystekniikkaa kuin mielen harjoittamista. Systeman harjoittelu aloitetaan käymällä viikonlopun mittainen perehdyttämiskurssi. Kurssi kestää yhteensä 10 tuntia ja siinä käydään lävitse Systeman perusperiaatteet; hengitys, rentous ja jatkuva liike.


text: 4,290,498 Kohdetta Free Shipping Saldo:$ 0.0 Hei, tämä on .Minä olen sinun yksinomainen palvelun johtaja ja vastuussa kaikista oman xxx0xxxx kysymyksiin DinoDirect.Aion omistautua ratkaista kaikki ongelmat nopeasti ja xxx1xxxx tehokkaasti. Jos kysymystä ei ole ratkaistu asiakaspalvelupäällikkö, ota yhteyttä Senior Manager sähköpostitse osoitteeseen email@example.com, että ongelma ratkeaa vakavasti 1 arkipäivä. Kirjaudu alkaen: Uusi asiakas?Liity ilmaiseksi Viimeksi lisätyt0erät Ostoskorisi on tyhjä!Joson jo tili, kirjaudu sisään. Avainsanat: Juhlamekot Kannettava Tietokone Tabletti Tietokonekauppa Kotisivu| 寻求 供应 商| Jäsen Rewards| Ota yhteyttä| Sivukartta| Ohje| Meistä| Mobile Apps| Artikkelit| Blogi| Rss| FBDD| Uutiset Haluatko muuntaa sivuston valuutta Yhdysvaltain dollari tai Venäjän rupla? QIWI lompakko on nyt saatavilla!


text: Jukureiden alkukausi Mestiksessä oli nihkeä. Kaksi ensimmäistä peliä päättyi tappioon, mutta sen jälkeen viikinkipaitojen laiva on seilannut vahvassa myötätuulessa. Viisi viimeistä peliä on päättynyt voitokkaasti. Kolmen viime pelin maalisuhde on komea 16-3. Laitahyökkääjä Juha Koivisto on ollut joukkueen kantavia voimia. Haastattelua edeltävänä päivänä mies iski namin kahdesti Lempäälään LeKin verkkoon. – Pikkuhiljaa pelimme on menossa parempaan päin, kun joukkue alkaa hitsaantua yhteen. Kaksi ekaa peliä hävisimme, mutta niissäkin pääsimme hyvin tonteille, mutta maalit jäivät puuttumaan, Koivisto myhäilee. Koiviston oma tehosaldo näyttää lukemia 3+3. Muiden hyökkääjien tapaan Koivistokin seuraa tilastoja, mutta huomauttaa samassa lauseessa, että kyseessä on kuitenkin joukkuelaji. – Omat onnistumiset eivät paljoa lohduta, mikäli joukkueen pistepussi ei kartu, hyökkääjä huomauttaa. Perinteikkääseen seuraan helppoa tulla Koivisto on SaiPan sopimuspelaaja vuoteen 2013. Ensimmäisen kauden mies kasvaa korkoa Mestiksessä ja Jarno Pikkaraisen valmennuksessa, ennen liigan valojen kutsumista. Keväällä kysyntää oli muualtakin, mutta Mikkeli ja Jukurit oli lopulta muuttokuorman osoite. – Jukurit on perinteikäs jengi, minkä huomaa katsomalla hallin katossa roikkuvia viirejä. Pikkaraisen valmennus ja joukkueen nimilista olivat myös houkuttamassa tänne, eli täällä on hyvä mahdollisuus voittaa jotain. – Sopimuksen saaminen hyvissä helpottaa, ettei tarvitse sitä sitten sikapitkälle odotella. No, en liian nopeastikaan halua nimeä paperiin laittaa, vaan aina katsoa rauhassa, mitä ovia mahdollisesti aukeaa, Koivisto puhelee. Koivisto on syksyllä ehtinyt tehdä debyyttinsä SM-liigassa. Ikimuistoinen ilta oli edessä Kuopiossa KalPaa vastaan. Mestiksessä rooli on yleensä kiekollinen, mutta liigassa tuli jämäminuutteja nelosessa, ajokoiramaisessa ja rikkovassa roolissa. Peliaikaa tuli noin kuusi minuuttia. – Ikimuistoinen ilta. Minuutteja tuli vähän, sillä pelissä oli paljon jäähyjä, enkä päässyt pelaamaan erikoistilanteita. Hienoa oli päästä liigassa pelaamaan ja ennen peliä oli perhosia vatsassa, mutta jännitys hävisi ensimmäisten vaihtojen myötä, laituri fiilistelee. Pelaajana Koiviston vahvuudet ovat nopeuspuolella. Joukkuekavereiden keskuudessa Koivisto tunnetaan himoharjoittelijana, kuten pelikaveri murjaisee ”Sillä oli varmaan kastevedessä proteiinivettä, sillä sellaisia lukemia se tekee kuntotesteissä”. Kommentti noihin ja missä on vielä eniten kehitettävää, että se paikka liigassa aukeaa? – Olen aina pyrkinyt harjoituksissa tekemään ennemmin liikaa kuin liian vähän. Nämä ovat aina hankalia kysymyksiä, mutta kiekollisessa pelissä riittää varmasti kehitettävää, hän arvioi. Vaasasta hienot muistot Kolme edellistä kautta mieheltä kuluivat Vaasassa ja Sportin paidassa. Kausiin mahtuu paljon, omasta piste-ennätyksestä sarjan mestaruuteen ja uran ensimmäiseen vakavampaan loukkaantumiseen. Kausi 2007–2008 on tilastollisesti paras uralla ja kauden jälkeen tilastoissa komeilivat lukemat 13+27. – Henkilökohtaisesti paras kauteni, mutta harmittaa, kun joukkueen kausi päättyi kättelyssä pleijareissa. Keväällä 2009 Vantaan mies pääsi kokemaan todellista huumaa Vaasassa. Mestaruusjuhlat ja liigakarsinnat Ässiä vastaan, ovat muistoja joihin tulee palattua vielä keinutuolissakin aikanaan. – Olihan se lähes täydellinen kausi. Alku oli tahmea ja joulutauolla olimme jossain sijalla seitsemän. Hyvä loppukausi päättyi sitten liigakarsintoihin ja nousu oli senttien päässä kotihallissa, kun johdimme sarjaa 3-2 ja jatkoajalla kiekko kävi tolpassa, Koivisto muistelee haikeana. – Muutaman kerran Ässät-sarjan aikana tuli silmäiltyä iltapäivälehtiä huuli pyöreänä, kun sarjasta oli isompia juttuja, kuin liigan pleijareista, hän naurahtaa. Viime kausi oli sitten hieman mollivoittoisempi. Sportin ympärillä oli kauden aikana paljon häiriötekijöitä ja otsikoita reviteltiin lähinnä kaukalon ulkopuolisista asioista. Tuskaa lisäsi Koiviston kohdalla polvivamma, jonka takia kului yli puolet kaudesta katsomon puolella. – Siinä oli huonoa tuuria. Treenipelissä tuli polveen tälli ja olin sivussa kuukauden. Palattuani ehdin pelaamaan nelisen peliä, kunnes harjoituksissa sattui yhteentörmäys ja leikkaus piti sivussa kolmisen kuukautta. – Kyllä pidemmät loukkaantumiset syövät miestä, sillä se vaikutti paljon ihan perusarkeen. Keppien kanssa liikut ja et voi tehdä oikeastaan yhtään mitään, Koivisto myöntää. Yhteenvetona Vaasan kausista, niin Koivistolle jäi reissusta positiivinen kuva. Kiekkohullussa kaupungissa kotkapaidat ovat iso ja tärkeä juttu. Paljon tunteita ja puheita herättävästä Juhani Tammisesta jäi miehelle positiivinen kuva. – Viime kaudella tietysti oli kaikkea häslinkiä, mutta Vaasassa Sport on iso juttu ja hommat nostetaan helposti taululle. Viihdyin Vaasassa hyvin, vaikka alussa kaupunki tuntui hieman pieneltä. Kaupungilla ihmiset tunnistavat ja tulevat puhumaan kiekosta. Homma ei mene kuitenkaan yli, eli omaakin rauhaa jää. – Itsestäni oli hienoa olla miehen valmennuksessa, eikä henkilökohtaisesti jäänyt mitään valittamista, Koivisto tiivistää. Niemen Anttia ja leijonanharjaa Jääkiekon pariin ”Leksa” ajautui aikoinaan isoveljen mukana. Mukaan oli päästävä, vaikka sitten hieman nuorempanakin. – Ura alkoi EVU:ssa, jonne menin isoveljen perässä. Hinku mukaan oli kova, joten luistelukoulun jälkeen menin mukaan vuotta vanhempien porukkaan, kun ikäisilleni ei vielä joukkuetta ollut, 26-vuotias pelaaja palaa uran alkulähteille. Ura eteni ja pian olikin edessä nouseminen KiVan edustuksen mukaan. Alussa rooli oli pieni ja peliaikakin kortilla, kuten samoihin aikoihin miesten peleihin tulemistaan tehneellä maalivahti Antti Niemellä. – Nuorena poikana vastuuta tuli alussa lähinnä penkin päässä, eikä joukkue myöskään menestynyt, mutta hyvät muistot tuolta jäivät. Vantaan kausille ajoittui myös ensimmäinen tryout liigassa ja Tampereen Ilveksessä. Silloin ei vielä paikkaa tupsukorviin auennut. – Vantaan valmentaja Petteri Hirvonen meni Ilvekseen kakkoseksi ja suositteli minua sinne. Ilveksellä oli kausi jo päättynyt, kun menin mukaan sinne harjoituksiin. Harjoitukset olivat aika höntsäämistä, joten aika vaikea siellä oli mitään näyttää, eikä sieltä sitten mitään perästä kuulunut. Koivisto kantaa lempinimeä ”Leksa”. Nimi periytyy myös Tikkurilaan ja junnuvuosille, eli annetaan sankarin itse kertoa nimen tausta. – Taisi olla B-junnuissa kun Joonas Rönnberg sen heitti ilmoille. Itselläni oli silloin tukka hieman pidempi, sellainen leijonanharja ja sieltä se on jäänyt elämään, tulee taustoitusta lempinimelle. Jääkiekon värityskirjaan irtoaisi varmasti muutama luku Koiviston osalta. Huhujen mukaan lamput sammuvat pelkällä katseen voimalla. Jukureiden pukukopissa on kertoman mukaan myös koneen taustakuvana Koivisto esittämässä supermiestä? – Jätkät ovat taas käyttäneet reilusti värikynää nyt. No, Vaasassa olimme syömässä ja pöydällä oli lamppu, joka oli jätkien mielestä liian kirkas. Lamppu sitten sammui yllättäen ja joku keksi yhdistää sen minuun. – Joku oli tosiaankin nähnyt oikeasti vaivaa, kun oli askarrellut tuon taustakuvan. Syyllistä en ole vielä saanut selville, Koivisto lopettaa naureskellen.


text: Kesla on aidosti suomalainen metsäteknologian moniosaaja. Jo yli 50 vuoden ajan sillä on ollut vahva ote puunkorjuun koko tuotantoketjuun, kannolta tehtaalle. KESLA –tuotteet suunnitellaan palvelemaan asiakkaiden tarpeita vuodesta toiseen, vaativissakin olosuhteissa. Keslan toiminta perustuu vahvaan asiakaslähtöiseen tuotekehitykseen. KESLA –tuotteet tunnetaan markkinoilla niiden käytettävyydestä, tuottavuudesta, huollettavuudesta sekä kokonaistaloudellisuudesta. Kattavan myynti- ja huoltokanavistomme kautta palvelemme asiakkaitamme kotimaassa ja viennissä laadukkaasti. Liiketoiminnastamme muodostuu tänäpäivänä jo yli 2/3 viennistä, yli 35 maahan. KESLA -tuoteperheeseen kuuluvat puutavara-, harvesteri-, metsäkone-, kierrätys- ja teollisuusnosturit ja kuormaimet, metsäperävaunut, hakkurit, koura- ja sykeharvesterit sekä sykeprosessorit. Keslalla on yksi markkinoiden kattavimmista tuotevalikoimista palvelemaan asiakkaidemme katkotun puutavaran, energiapuun ja myös kokorunkopuun käsittelyä. Kesla -konsernilla on nykyaikaiset tuotantolaitokset Joensuussa, Kesälahdella, Ilomantsissa ja Tohmajärvellä sekä myyntiyhtiöt Sinzheimissa, Saksassa ja Pietarissa. Konsernin tytäryhtiö MFG Components Oy on yksi Suomen johtavista voimansiirto- ja hydrauliikkatuotteiden ja -ratkaisujen suunnitteluun, markkinointiin ja valmistukseen erikoistuneista yhtiöistä.


text: - Kohde Finchin ja Reesen uusi suojeltava on kuubalainen taksinkuljettaja. - Dieetit vaihtoon Lääketieteen opiskelija Brooke rakastaa juustoa. - Lemmen viemää Telenovela huippuhotellin omistajaperheen ja henkilökunnan monimutkaisista ihmissuhteista. - Sydänmailla Naapurikaupungin pormestari yrittää kalastella Bluebellin kevätlomaturisteja kaupunkiinsa. - Sel8nne Dokumenttielokuva Teemu Selänteestä - kaikkien aikojen parhaasta suomalaisesta jääkiekkoilijasta. Katsottavissa 14.3. asti. - Putous Sketsihahmokilpailun huikea finaali! MadventuresAvaa Mad Cook: Safkan juuret. Hullun keittiömestarin vieraana suomalaisen tv-kokkauksen grand old man Jaakko Kolmonen, jonka kanssa valmistetaan perinteistä ja puhdasta riistaa. Madventures II: Jamaika. Haile Selassie! Madventures II:n ekassa jaksossa Suomen arkeen jumahtaneet Riku ja Tunna pakenevat Babylonin ylivaltaa Jamaikalle. Mitä on tehtävä päästäkseen irti oravanpyörästä? On vapautettava itsensä henkisestä orjuudesta: None but ourselves can free our minds. Rastafarit - dancehallvibat - henkilökuvassa Big Dread - Mad Cook... Stay tuned & feel it inna one drop!


text: Michael Weatherly Michael Manning Weatherly Jr (s. 8. heinäkuuta 1968) on yhdysvaltalainen näyttelijä. Hänet tunnetaan varsinkin televisiorooleista, joita on ollut muiden muassa sarjoissa Dark Angel ja NCIS Rikostutkijat. Hänellä on niin ikään ollut osia elokuvissa. Weatherly oli 1990-luvulla naimisissa näyttelijä Amelia Heinlen kanssa. Ennen avioeroaan pari sai yhden pojan. Nykyään Weatherly on naimisissa Bojana Jankovic’n kanssa, ja heillä on tytär. Weatherly on seurustellut myös näyttelijä Jessica Alban kanssa, joka oli Weatherlyn vastanäyttelijä televisiosarjssa Dark Angel. Aiheesta muualla[muokkaa | muokkaa wikitekstiä] - Kuvia tai muita tiedostoja aiheesta Michael Weatherly Wikimedia Commonsissa - Michael Weatherly Internet Movie Databasessa (IMDb.com) (englanniksi)


text: Kasipallo Säännöt[muokkaa | muokkaa wikitekstiä] 8-palloa pelataan valkoisella lyöntipallolla, josta käytetään myös nimitystä kivi, ja 15 numeroidulla kohdepallolla. Pallot nro 1-7 ovat yksivärisiä, numerot 9-15 raidallisia. Pallo nro 8 (musta kasi) on musta, ja se pussitetaan viimeiseksi. Aloituksessa pallot asetetaan kiinni toisiinsa. Kasi on pakan keskellä. Muiden pallojen järjestys on muutoin sattumanvarainen, mutta pakan alalaidan reunoilla on oltava eri palloryhmiin kuuluvat numeropallot. Aloituslyönnin lyö aina edellisen erän voittaja, paitsi ensimmäisessä useimmiten teikkauksen voittanut pelaaja. Jos aloituksesta menee kivi pussiin tai se lentää pois pöydältä, on vuoroon tulevalla pelaajalla käsipallo viivan takaa ja se pitää lyödä eteenpäin. Pussiin menneet pallot jäävät sinne. Jos aloituksessa menee joku numeropalloista pussiin, saa aloittaja jatkaa. Pelin kulku[muokkaa | muokkaa wikitekstiä] Aloituslyönnin jälkeen on maalattava sekä pallo että pussi. Ensimmäinen laillisesti pussitettu maalattu pallo määrää, minkä ryhmän pallot ovat pelaajan kohdepalloja kyseisessä erässä. Pelaaja jatkaa niin kauan kuin hän pystyy hyväksytysti pussittamaan oman ryhmänsä palloja. Pelin voittaa pelaaja joka on ensin pussittanut kaikki omat pallonsa ja sen jälkeen pussittanut pallon nro 8 maalattuun pussiin eri lyönnillä. Pallon 8 saa maalata mihin tahansa pussiin, eikä maalaus ole pysyvä, eli tässä toimitaan aivan kuin muidenkin pallojen kohdalla. Peli hävitään: - Jos kasi pussitetaan ennen vuoroaan (paitsi aloitus) tai, - kasi lentää pöydältä (paitsi aloitus) tai, - kasi pussitetaan virhelyönnin yhteydessä (ks. alempana) tai, - kasi pussitetaan muuhun kuin maalattuun pussiin. Virheistä seuraa vastustajalle "Käsipallo", eli pelaaja saa ottaa valkoisen pallon eli "kiven" käteensä ja sijoittaa sen haluamaansa kohtaan pöydällä. Virhe eli foul syntyy, jos pelaaja: - koskettaa muuta palloa kuin valkoista - lyö valkoista palloa muulla kuin kepin lyöntipäällä - lyö molemmat kantapäät irti maasta. - aloituslyönnistä ei saa vähintään neljää numeropalloa koskettamaan vallia - ei osu valkoisella pallolla ensimmäisenä palloista omiin kohdepalloihinsa - pallo osuu kohdepalloon, mutta mikään pallo ei tämän jälkeen osu valliin tai mene pussiin - pelaaja tekee "työntölyönnin", keppi selkeästi työntää valkoista/muita palloja pelkän osuman sijaan - valkoinen pallo menee pussiin/lentää pöydältä Mikäli joku numeropalloista laillisella lyönnillä (paitsi 8) lentää pöydältä/menee pussiin tarkoituksettomasti, ei tämä johda mihinkään toimenpiteisiin. Peli jatkuu normaalisti, palloa ei palauteta pöydälle. Poikkeuksena käsipallon sijoittamisesta on aloituslyönnin jälkeinen tilanne. Jos aloituksessa tapahtuu virhe, käsipallo on lyötävä aloitusviivan takaa. Tuomarin tai vastapelaajan on ilmoitettava tästä lyöntivuoroon tulevalle, mikäli hän on aikeissa asettaa käsipallon muualle kuin aloitusviivan taakse. Ellei ilmoitusta tehdä ja lyöntivuoroon tullut lyö käsipallon muualta kuin aloitusviivan takaa, on lyönti hyväksyttävä. Myöhemmissä pelitilanteissa käsipallon sijoitus on vapaa. Kun on jäljellä enää 8-pallo, ei käsipalloa enää tuomita vaan mahdollisen virheen tehnyt pelaaja häviää pelin.


text: Norman Dello Joio Dello Joio syntyi New Yorkin kaupungissa italialaisille vanhemmille. Hän aloitti muusikonuransa urkurina ja kuoronjohtajana. Hän sai pianonsoiton opetusta isältään. Myöhemmin Dello Joio opiskeli urkujensoittoa Pietro Yonin johdolla, ja vuonna 1939 hän pääsi Juilliard School of Musiciin. Dello Joiosta tuli vähitellen yksi aikansa keskeisimmistä säveltäjistä Yhdysvalloissa. Hänelle myönnettiin vuonna 1957 Pulitzer-palkinto teoksesta Meditations on Ecclesiastes, joka oli saanut kantaesityksensä 20. huhtikuuta 1956. Hänet muistetaan myös kuoromusiikistaan. Lisäksi tuotantoon kuuluu mm. musiikkia puhaltimille ja jousille. Dello Joio opetti Sarah Lawrence Collegessa vuosina 1944–1950 sekä Mannes College of Musicissa. Hän toimi professorina ja dekaanina Bostonin yliopistolla. Hän siirtyi vuonna 1978 Long Islandille, jossa hän jatkoi sävellystyötään siitä lähtien. Hänellä oli ensimmäisestä avioliitostaan balettitanssija Grayce Baumgoldin kanssa yksi tytär ja kaksi poikaa.[1]


text: Artikkelin tunnus: 928426 - Näytä tuotteet, joita tämä artikkeli koskee. Kun lisäosa lisätään Windows Internet Explorer 7:ään, Internet Explorer saattaa sulkeutua heti. Tämä ongelma saattaa ilmetä, jos jokin lisäosa on ristiriidassa Internet Explorer 7:n kanssa. Voit ratkaista tämän ongelman käynnistämällä Internet Explorerin niin, että lisäosat on poistettu käytöstä. Voit tehdä tämän napsauttamalla Käynnistä-painiketta, valitsemalla Ohjelmat, valitsemalla Apuohjelmat, valitsemalla Järjestelmätyökalut ja valitsemalla sitten Internet Explorer (ei lisäosia). Jos käynnistät Internet Explorerin niin, että lisäosat on poistettu käytöstä, saatat huomata tämän tekemisen ratkaisevan ongelman. Sen jälkeen voit etsiä ja poistaa käytöstä Internet Explorerin kanssa ristiriidassa olevan lisäosan. Voit tehdä tämän seuraavasti: Artikkelin tunnus: 928426 - Viimeisin tarkistus: 25. kesäkuuta 2007 - Versio: 1.1 Artikkelin tiedot koskevat seuraavia tuotteita: Contact us for more help Connect with Answer Desk for expert help.


text: - Nike+ SportWatch GPS Powered by TomTom - Ylivoimainen seurannassa ja henkilökohtaisena valmentajana - Ulko-/sisäkäyttöön (mukana Nike+-anturi) Asenna Flash Player, jotta voit käyttää TomTom.com-sivustoa Selaimessasi on oltava asennettuna Flash. Nike SportWatch GPS Powered by TomTom SportWatch GPS tarjoaa uudenlaisen juoksukokemuksen. GPS-vastaanotin toimii kenkään kiinnitettävän Nike Sensorin kanssa ja antaa erittäin tarkkoja vauhti- ja matkatietoja juostessasi. Saat juoksemiseen räätälöityjä ja motivoivia ominaisuuksia, kuten ääniä, haasteita ja juoksumuistutuksia. Muodostaa tietokoneen kautta yhteyden suoraan osoitteeseen www.nikeplus.com. TomTomin GPS-kello ja Nike -anturi: Aloita juoksun seuraaminen heti. Saat tarkat nopeus- ja matkatiedot sekä sisällä että ulkona—vaikka GPS-signaali katkeaisi. Tarkkailee aikaa, matkaa, vauhtia tai nopeutta, sykettä (sykemittari saatavissa erikseen) ja kulutettuja kaloreita. Sekuntikellolla voit mitata kierrosaikoja. Näyttää reitin, vauhti- tai nopeustiedot sekä korkeusmuutokset osoitteessa Nikeplus.com. Yhteensopiva Polar WearLink Transmitter -järjestelmän kanssa (saatavissa erikseen). Voit tarkastella juoksuhistoriaa (enintään 50 juoksua) ja omia ennätyksiä. Saat automaattisia juoksumuistutuksia, kun yhtään juoksua ei ole kirjattu viimeisten viiden päivän aikana. Voit määrittää hälytyksen juoksumuistutukseksi tai herätykseksi aamulla. Kehuu sanoin "Attaboy", kun juokset oman ennätyksen. Etsi uusia reittejä, määritä omia tavoitteita ja käytä harjoitusohjelmia osoitteessa Nikeplus.com. Osallistu haasteisiin ja ota yhteys kavereihin maailman suurimmassa juoksuyhteisössä. Tarkastele reittejä, joita kaverisi ovat juosseet tai jakaneet. Etsi suosituimmat alueet juoksemiseen. Jaa juoksusi Facebookissa tai Twitterissä. Juokse Nike SportWatch GPS -kellon kanssa, ja se muuntaa matkan NikeFuel-yksiköiksi. NikeFuel mittaa kuntoilusuorituksiasi. Suoritukset lasketaan samalla tavalla kaikille – iästä, sukupuolesta ja lajista riippumatta. Sen avulla voit helposti jakaa tuloksiasi kavereiden kanssa ja verrata saavutuksiasi muiden tuloksiin. Ota Nike SportWatch GPS mukaan, mene ulos ja lähde juoksemaan. Napauttamalla näyttöä voit sytyttää taustavalon ja merkitä kierroksia juoksun aikana. Voit muuttaa näytön tekstin mustaksi valkoisella taustalla tai päinvastoin, sekä muuttaa päiväystä ja aikaa suoraan kellossa. Voit muokata juoksun aikana näkyviä tietoja. Suora liitäntä: USB-liitännät ovat kellon hihnassa—voit liittää kellon suoraan tietokoneen USB-porttiin ja siirtää juoksutietoja sekä ladata kellon akun. Voit hakea ohjelmistopäivityksiä liittämällä kellon tietokoneeseen ja lataamalla päivitykset Nike Connectin kautta. |Akku| |Akun tyyppi||Ladattava litiumpolymeeriakku| |Akunkesto||8 tuntia juoksuaikaa, kun GPS ja anturi ovat käytössä. Valmiustila jopa 50 päivää| |Liitännät||USB||USB-kaapeli| |Näytön| |Näytön koko||2.1 x 2.4 cm (0.8" x 0.9")| |Näytön tarkkuus||168 x 144 kuvapistettä| |Näytön||Näytön tyyppi||Erittäin tarkka mineraalikristallinäyttö| |Mitat| |Koko (L x K x S)||3.6 x 5.9 x 1.6 cm| |Paino||63 grammaa| |Muu| |Käyttölämpötila||-20 - + 60 C| |Vesitiivis||5 ATM| Käyttöliittymä on saatavilla seuraavilla kielillä |Englanti (UK)||Englanti (US)| * languages available may differ per country Kenkään kiinnitettävä Nike+ -anturi seuraa juoksutietoja jatkuvasti, toimii hyvin erilaisilla juoksualustoilla ja kaikissa ympäristöissä sekä sisällä että ulkona. Nike+ SportWatch GPS - Käyttöopas Liitä kello tietokoneeseen tällä USB-kaapelilla, jotta se pysyy aina ajan tasalla.


text: Tämä verkkokurssina toteuttamasi terveystiedon kurssi vaatii sinulta normaalia enemmän oma-aloitteisuutta, koska perinteistä lähiopetusta ei ole. Yhtä aihekokonaisuutta varten aikaa on varattu yksi viikko. Etene aihekokonaisuuksissa vasemman laidan linkkien mukaisessa järjestyksessä ja pysy aikataulussa. Etene aihekokonaisuuksissa näin: Lue ja syvenny ensin teksteihin ja annettuihin linkkeihin huolella. Tämän jälkeen tee annetut tehtävät opettajan antamien ohjeiden mukaan. Vastaukset tehtäviin löytyvät teksteistä. Tehtävien suorittamistavasta (esim. esseevastauksella, keskustelualueella, paperille tulostettuna...) saat ohjeet opettajaltasi. Myös tehtävien palautus (esim. palautuspäivämäärä ja palautuskanava) tehdään opettajan antamien ohjeiden mukaan. Jos jokin tämän kurssin sivuilla annettu ohje on ristiriidassa opettajasi antaman ohjeen kanssa, noudata ensisijaisesti opettajasi antamaa ohjetta. Oheiskirjallisuus opettajasi antaman ohjen mukaan. Terveystiedon oppikirja, esim. Nuorten terveystieto, Syke


text: Hulluus |Tähän artikkeliin tai osioon ei ole merkitty lähteitä, joten tiedot kannattaa tarkistaa muista tietolähteistä. Voit lisätä artikkeliin tarkistettavissa olevia lähteitä ja merkitä ne ohjeen mukaan. Hullu on vanha nimitys ihmisille, joiden käytös poikkeaa huomattavasti yhteisön normeista, usein mielenterveyden järkkymisen vuoksi. Mielenterveysongelmat ovat niin arka aihe, että monista mielenterveysongelmaisen nimityksistä on tullut poliittisesti epäkorrekteja ja loukkaavia. Sanan hullu tilalle mielenterveysongelmaisen nimitykseksi onkin useampaan kertaan keksitty muita sanoja, kuten mielipuoli, mielenvikainen, mielisairas ja mielenterveyskuntoutuja. Monissa kansanperinteissä hulluuden syyksi katsottiin yliluonnollinen paha olento, kuten demoni tai piru. Paha olento oli kiinni tai sisällä ihmisessä ja hallitsi, riivasi tätä. Myös sielun tai jonkun sielun osan, tai suojelushengen kuten enkelin tai jumalan poistuminen ihmisestä tai ihmisen luota saattoi aiheuttaa hulluuden. Hulluus, kuten monet muutkin sairaudet ja ongelmat, voitiin parantaa palauttamalla väärässä paikassa oleva olento takaisin oikeaan paikkaansa; joko häätämällä ihmiseen tullut ylimääräinen olento pois, tai kutsumalla ihmiseen kuuluva olento takaisin. Pahan olennon karkotusta kutsutaan manaamiseksi. Šamanistisissa kulttuureissa usein ajateltiin, että ihminen on pohjimmiltaan hyvä, selväjärkinen ja terve, ja pahuus, sairaudet ja hulluus tulevat ihmisen ulkopuolelta. Tällaista ihmiskuvaa voidaan pitää myönteisempänä, kuin esimerkiksi suurten yksijumalaisten uskontojen ihmiskuvaa, jossa ihminen on lähtökohtaisesti perisynnin saastuttama, ja elää epätäydellisessä, likaisessa maallisessa ruumiissa. Hulluus ei siis ollut monissa pakanallisissa kansanperinteissä hullun ihmisen syvällinen ominaisuus, eikä ihminen sinänsä ollut itse sekaisin tai paha. Parantumisen mahdollisuudet riippuivat siitä, oliko ihmistä hallitseva olento häädettävissä, tai oliko ihmisestä karannut olento kutsuttavissa takaisin. Hullua hoitavan tietäjän, parantajan tai šamaanin kyvyt olivat tärkeä tekijä hoidossa. Koska ihminen itse ei ollut syypää hulluuteensa, hänen ei välttämättä uskottu voivan paljoa vaikuttaa parantumiseensa. Hulluus suomalaisessa kansanperinteessä[muokkaa | muokkaa wikitekstiä] Suomalainen kansanperinne tunsi erilaisia hulluuden, mielisairauden ja erikoisen käytöksen lajeja. Kalma oli sairaus, joka johtui ihmiseen suuttuneesta ja tarttuneesta kalman väestä. Kalmaan sairastunut saattoi nähdä outoja olentoja, kuten skitsofreenikko. Ihmisen saattoi taikatempuin tehdä hulluksi, tällaisen uhriksi joutunut oli pilattu. Ihminen saattoi myös menettää sielunsa tai jonkun sieluolentonsa, ja tästä saattoi seurata hänelle vakavia ongelmia, myös hulluutta. Itsettömyys tarkoitti tilaa, jossa sieluolento itse oli lähtenyt omille teilleen, ja ilman sitä ihminen riutui tavalla tai toisella, esimerkiksi vakavasti masentuneena tai vailla itsetuntoa. Masennusta ja saamattomuutta aiheutti myös luonto-haltijan poistuminen (luonnottomuus), sekä verettömyys. Hullua hoitavan kansanparantajan oli ensin selvitettävä mistä hulluus johtuu, ja vasta sitten hän saattoi valita oikean hoidon. Joskus jo hulluuden syyn löytäminen vaati monimutkaisia taikakeinoja. Hoito saattoi olla edellä mainitun kaltainen olennon siirto oikeaan paikkaansa. Eräs Suomessa ja Karjalassa yleinen tapa parantaa hulluja oli näiden pelästyttäminen. Kun ihminen säikäytettiin, samalla ihmistä riivaava paha olento pelästyi ja lähti tiehensä. Erikoisen käytöksen lajeja, jotka eivät olleet varsinaisesti hulluutta, mutta muistuttivat sitä, olivat esimerkiksi lumottuna oleminen, lemmen eli nykykielellä sukupuolisen halun vallassa oleminen, kohtaus henkiolennon kanssa, yliluonnollinen innostus ja haltijoissaan olo. Kylähullu on nykyisinkin käytettävä, joskus humoristinenkin nimitys maalaisyhteisön silmätikuksi joutuneesta erikoisesta ihmisestä, joka ei välttämättä ole mielenvikainen. Hän saattaa olla esimerkiksi taiteilija tai keksijä. Kirjallisuutta[muokkaa | muokkaa wikitekstiä] - Timo Airaksinen: Hulluuden houkutus (Johnny Kniga 2008) - Pietikäinen, Petteri: Hulluuden historia. Helsinki: Gaudeamus, 2013. ISBN 978-952-495-293-4.


text: Mogens Schou Mogens Schou (24. marraskuuta 1918 – 29. syyskuuta 2005) oli tanskalainen psykiatri ja tutkija. Hänen esimiehensä Århusin yliopistollisessa psykiatrisessa sairaalassa kiinnitti Schoun huomiota toisen psykiatrin, australialaisen John Caden laatimaan artikkeliin lääketieteellisessä julkaisussa. Schoun merkittävin meriitti johti litiumin maailmanlaajuiseen läpilyöntiin bipolaarihäiriön hoidossa. Schou järjesti myös maailman ensimmäisen tunnetun kaksoissokkotutkimuksen psykiatrian alueella. Tuolle ajalle tyypillisesti, psykiatri Schou kokeili litiumia myös itseensä. Schou pystyi vahvistamaan tohtori Caden väittämän. Tämä tapahtui vuonna 1952. Tehdyssä tutkimuksessa kukaan osallisista (potilaat, arvioivat psykiatrit, verrokit) ei tiennyt sitä, että kuka saa niin sanottua lumelääkettä ja kuka taas oikeaa lääkettä. Edelleen tutkittiin oireiden ilmaantuvuutta lääkityksen loppumisen jälkeen. Myös Mogens Schoun isä oli psykiatri, joka kiinnostui lääketutkimuksesta hänkin. Schoun suvussa oli esiintynyt bipolaarihäiriö usealla henkilöllä, jotka saivat litiumista avun. Mogens Schou kiittikin jälkeenpäin onneaan, olla näkemässä omien tutkimustöiden tulosten alkavan kantaa hedelmää kohtalaisen nopeassa tahdissa. Myös Schoun mielestä, hänelle litiumilla hoidettujen sukulaistensa olisi ollut mahdollista: joko päätyä pitkäkestoisiin sairaalahoitoihin, taikka jopa menehtyä ennenaikaisesti. Yhdysvalloissa litium hyväksyttiin kaksisuuntaisen mielialahäiriön hoidossa vasta vuonna 1970. Lähteet[muokkaa | muokkaa wikitekstiä] - Edward Shorter: Psykiatrian historia, MTKL, 2005 (suom. Eila Salomaa) ISBN 952-5154-57-2 (s. 302)


text: Matkustaminen lentokoneella on helppoa, nopeaa ja mukavaa - mutta kentälle ja kentältä kotiin pääseminen voi tulla kalliiksi. Lentoparkki saattaa yllättää hinnakkuudellaan, olit sitten aikeissa jättää autosi matkan ajaksi kentän parkkialueelle tai saamassa kyytiä ystävältäsi. Varmista siis kyytisi hyvissä ajoin ja katso tarjous lentoparkki jo etukäteen. Vältät ylimääräisen rahanmenon, kun hankin tarjoukset ajoissa ennen matkaa. Tällä tavalla pystyt myös laskemaan matkasi todelliset kokonaiskustannukset tarkkaan jo suunnitteluvaiheessa. Lentoparkkiin on mahdollista jättää oma auto jopa kolmeksi viikoksi. Jos sinulla on hakija, joka tulee kentälle omalla autollaan, joutuu hänkin käyttämään maksullista Airport Parkingia. Tarjoukset voi ostaa kätevästi jo vaikka lentojen yhteydessä. Selvitä mistä terminaalista lentosi lähtee ja minne paluulento tulee, niin löydät helposti lähimmän lentoparkki alueen. Myös ajo-ohjeet kannattaa hankkia kuskille jo etukäteen, jolloin voit antaa samaan aikaan sekä tarjoukset että ajo-ohjeet oikeaan lentoparkkiin. Hanki lentokenttäparkkeeraustarjous alennuksella Kulkuneuvot, jotka jätetään pidempiaikaisen parkkiin, tarvitsevat myös maksettua pysäköintiaikaa. katso tarjous etukäteen ja säästä vaivaa ja hermojasi. Näin parkkiaika on maksettu etukäteen ja oikean parkkialueen etsimiseen ei tuhraannu kallista aikaa. Ajo-ohjeet ovat tarpeen, sillä parkkialueet ovat laajoja eivätkä eroa juuri toisistaan. Tarjous tulee myös edullisemmaksi kuin parkkimaksujen maksaminen vasta paikanpäällä. Voit jättää auton turvallisin mielin lentokenttäparkkiin ja lähteä huolettomasti matkallesi. Muista pitää tallessa parkkipaikan tiedot myös kotiinpaluuta varten. Kulkuneuvot ovat turvassa parkissa ja matkustajat voivat nauttia matkastaan ilman ylimääräisiä huolia - rennosti ja hyvillä mielin. Osta airpot parking tarjous jo tänään. Hyvää matkaa!


text: Freudilainen lipsahdus Freudilainen lipsahdus eli parapraksis (kr. παρά 'vasta' + πρᾶξις 'toiminta') tarkoittaa sitä, että ihminen tulee vahingossa sanoneeksi, mitä hän todella ajattelee ja tuntee. Ilmiö on nimetty itävaltalaisen lääkärin ja psykoanalyysin kehittäjän Sigmund Freudin mukaan. Todellisten tunteiden uskotaan olevan peräisin ihmismielen tiedostamattomasta osasta ja tulevan esiin muun muassa freudilaisten lipsahdusten kautta. Käsitteen locus classicus on Freudin teos Arkielämämme psykopatologiaa vuodelta 1901.


text: Tiedote 160/2013 2.8.2013 Ulkoministeriö on myöntänyt kehitysministeri Heidi Hautalan päätöksellä miljoona euroa lisää humanitaarista apua Syyrian kriisin uhreille. Tuesta 500 000 euroa kohdennetaan YK:n lastenrahaston UNICEF:n kautta ja 500 000 euroa Maailman terveysjärjestön WHO:n kautta. Kaksi vuotta kestänyt kriisi on vahingoittanut pahoin Syyrian terveydenhuoltojärjestelmää. WHO:n arvioiden mukaan 60 prosenttia maan julkisista sairaaloista on suljettu. WHO:n humanitaarisen toiminnan päätavoite on vähentää kuolleisuutta ja sairastuvuutta Syyriassa. Suomi myönsi viime vuonna 400 000 euroa WHO:n operaatiolle Syyriassa. Syyrian sisällä kriisi on koskettanut yli 3,1 miljoonaa lasta. Alueellisesti rekisteröityneitä ja rekisteröintiä odottavia pakolaislapsia on yhteensä lähes 950 000. Kesällä UNICEF:n humanitaarisessa avussa painotetaan vesi- ja sanitaatio-ohjelmia sekä lasten rokotuskampanjoita epidemioiden ehkäisemiseksi. Myös lastensuojelu sekä opetuksen tarjoaminen koulunkäyntinsä keskeyttämään joutuneille lapsille ovat jatkuvasti etusijalla. Suomi on aiemmin myöntänyt 1,5 miljoonaa UNICEF:n operaatioille Syyriaan ja sen lähialueille. Vuosina 2011 - 2013 Suomi on tätä ennen myöntänyt 11,1 miljoonaa euroa humanitaarista apua Syyrian kriisiin. Apu on suunnattu sekä maan sisällä oleville avuntarvitsijoille että lähialueille paenneille pakolaisille. Kehitysministeri Hautala matkusti Israeliin, miehitetylle palestiinalaisalueelle ja Jordaniaan 24.-27. kesäkuuta. Matkalla luotiin katsaus Suomen kehitysyhteistyöhön miehitetyllä palestiinalaisalueella ja Suomen humanitaariseen apuun Syyrian pakolaisille. Lisätietoja: ylitarkastaja Anu Ala-Rantala, humanitaarisen avun yksikkö, puh. 0295 351 305, 050 436 731, lähetystöneuvos Kaisa Heikkilä, humanitaarisen avun yksikkö, puh. 0295 350 546, 040 352 0739 Päivitetty 5.8.2013


text: Kuulin juuri kaveriltani, että vaikka hänen vaimoltaan on ultraäänessä havaittu yksi iso sappikivi, niin leikkausta ei aiota tehdä. Hänet on jo vuosi sitten kerran viety ambulanssilla sairaalaan, kun sai kivuliaan sappikohtauksen. Lääkäri sanoi, että ruokavaliota ja lääkkeitä, niin kyllä se siitä. Litalginia vaan käskettiin popsimaan. Viikonloppuna hän sai taas pahan kipukohtauksen ja he soittivat ambulanssin. Ambulanssimiehet sitten vaan totesivat, että potilas pystyy itsekin kävelemään, ei oteta kyytiin. Hänen miehensä sitten vei omalla autolla sairaalaan, jossa tämä naisparka oksensi kipupiikin saatuaan. Onko tuollaisessa touhussa mitään järkeä?


text: Keskitetty hallinta tehostaa toiminnanohjausta Keskitetyllä toiminnanohjauksen hallinnalla on mahdollista säästää rahaa, aikaa ja vaivaa. Työasemien päivitysrumba vähenee, kun sovellukset sijaitsevat keskitetysti palvelimella. Etuna on myös etäkäytön mahdollisuus. Tällainen toimintatapa sopii jo aivan pienillekin yrityksille, sillä niiden työntekijöille ohjelmien päivitys jokaiselle työasemalle voi olla suuri urakka, uskoo Electurin-nimisen yrityksen Citrix-asiantuntija ja kouluttaja, järjestelmäkonsultti Mika Övermark. Citrix ja Microsoft ovatkin yhteistyössä tuomassa Suomeenkin uuden Citrix Access Essentials -tuotteen, joka on suunnattu pk-yrityksille. Siihen myydään lisenssejä 5-75 samanaikaiselle käyttäjälle. Övermarkin mukaan aikaisemmin onkin ehkä ollut ongelmana se, että Citrix on keskittynyt suuriin asiakkuuksiin, mikä on heijastunut päätuotteeseen. - Access Essentials on sen sijaan helppokäyttöinen, wizard-pohjainen yhden palvelimen keskitetty ratkaisu, ja se helpottaa pk-yritysten siirtymistä keskitettyyn tietojenkäsittelyyn. Yhdysvalloissa viiden käyttäjän lisenssi on noin 1 300 dollaria, joka sisältää vuoden ylläpidot, kertoo Övermark. Access Essentialsiin on ympätty sisään myös Microsoftin Terminal Server Client Access -lisenssit, joten pk-yritys saa kokonaisvaltaisen paketin ja etäkäyttömahdollisuuden. Pori Jazz hyppäsi Citrix-maailmaan Erityisen pk-yritysversion puuttuminen ei hidastanut Pori Jazzin siirtymistä Citrix-maailmaan. Ympärivuotisesti kuusi henkilöä työllistävä tapahtuma otti Citrixin käyttöön muutama kesä sitten festivaalien aikaisessa toiminnanohjauksen ja muiden sovellusten käytössään. Citrixissä houkuttivat etäkäyttö ja koneiden päivitystyön vähentyminen. Festarien väki matkustaa ympäri maailmaa, järjestelmän käyttäjämäärä ja koneiden määrä vaihtelee ja festarien aikaan toimistojakin täytyy hajauttaa ympäri Porin kaupunkia. - Festivaalien aikaan meillä on käytössä lähes 50 konetta. Citrix on helpottanut verkon rakentamista älyttömästi, kertoo Pori Jazzin toimitusjohtaja Katja Leppäkoski. Pori Jazz on käyttänyt räätälöidyn, JVN Solutionsin kehittämän ja ylläpitämän Ella-toiminnanohjausjärjestelmän eri versioita jo 1980-luvun puolivälistä. Ellan nykyistä, Javaan perustuvaa versiota on käytetty Citrixin kautta muutaman viime kesän Pori Jazzien aikaan. Ympärivuotinen Citrix-käyttökin on tulossa pian mukaan. Oikeudet omistavat henkilöt pääsevät Ellaan käsiksi Citrixin avulla mistä tahansa pc:stä, jossa on selain, sillä Citrix ei vaadi erillistä asiakasohjelmaa. - Ympärivuotisen käytön kannalta tärkeänä ajatuksena oli, että ympäri maailmaa matkustavat avainhenkilöt pääsevät informaatioon käsiksi huomattavasti aikaisemmassa vaiheessa kuin ennen Citrixin käyttöä, sanoo Leppäkoski. Festivaalien aikaan Pori Jazzin työntekijämäärä ja samalla Ellan käyttäjämäärä moninkertaistuu. On kuljetuspäällikköä, konserttipaikan isäntää ja opasta, jotka tarvitsevat monenlaista tietoa. Vaihtelevan käyttäjäkunnan hallinta hoituu Citrixillä mukavasti, kehuu Pori Jazzin ict-kumppanin JVN Solutionsin toimitusjohtaja Veli-Jukka Leppänen. - Meidän ei tarvitse miettiä pääsynhallintaan liittyviä asioita paikallisverkon ulkopuolelta, koska se pystytään hoitamaan Citrixillä täysin. Citrixin Secure Gateway mahdollistaa pääsynhallinnan niin, että sitä ei tarvitse rakentaa erillisiin sovelluksiin erikseen, vaan saadaan halutuille käyttäjäryhmille halutut palvelut käyttöön, kuvailee Leppänen. Nimensä mukaisesti Citrix Secure Gatewayn luvataan takaavan tietoturvan säilymisen myös julkisen Internetin kautta työskenneltäessä. Mika Övermark korostaakin, että Terminal Serverissä ei Secure Gatewayta ole, vaan yhteys täytyy turvata vpn:llä ja koneessa täytyy olla selaimen lisäksi asiakasohjelma. - On vaikea verrata, kumpi on parempi ratkaisu, koska niihin liittyy monia teknisiä asioita. Toki palvelinkeskeisessä tietojenkäsittelyssä, jossa halutaan käyttää työaseman paikallisia resursseja, Citrix on vielä selvästi edellä Microsoftia. Esimerkiksi tulostinten hallinta on Citrixillä helpompaa. Terminal Serverilläkin voi sitä tehdä, mutta se on huomattavasti työläämpää, sanoo Övermark. Lue lisää ITviikko-lehdestä 27/2005.


text: We are migrating the content of this website during the first semester of 2014 into the new EUR-Lex web-portal. We apologise if some content is out of date before the migration. We will publish all updates and corrections in the new version of the portal. Do you have any questions? Contact us. Yhdentymiskehitys ja perussopimukset Yhteisön perustamissopimusten allekirjoittaminen (EHTY vuonna 1951, ETY ja Euratom vuonna 1957) on ollut lähtökohta yli 50 vuoden ajanjaksolle, jonka aikana perussopimuksia on muokattu. Perussopimukset, joilla perustettiin Euroopan yhteisö ja Euroopan unioni, sekä merkittävät muutossopimukset muodostavat primäärilainsäädännön eli unionin ja Euroopan yhteisöjen ensisijaisen lainsäädännön. Jäsenvaltioiden valtion- tai hallitusten päämiesten hyväksymiin sopimuksiin sisältyvät sekä muodolliset että aineelliset säännöt, joiden puitteissa toimielimet panevat täytäntöön yhteisöjen ja Euroopan unionin eri politiikat. Niissä vahvistetaan ne muodolliset säännöt, joiden mukaan toimivalta jakautuu unionin ja jäsenvaltioiden kesken ja joihin toimielinten toimivalta perustuu. Niissä vahvistetaan myös aineelliset säännöt, jotka määrittelevät toimintapolitiikan osa-alueet ja jäsentävät toimielinten kullakin osa-alueella harjoittaman toiminnan. - MYÖHEMMIN TEHDYT MUUTOKSET: YHTENÄISASIAKIRJASTA NIZZAN SOPIMUKSEEN - EUROOPAN YHTEISÖISTÄ EUROOPAN UNIONIIN


text: Muinaisen Egyptin mytologia Muinaisen Egyptin mytologia (myös egyptiläinen mytologia tai muinaisen Egyptin uskonto) viittaa muinaisten egyptiläisten (n. 3000–30 eaa.) uskomusperinteeseen kristinuskon ja islamin saapumiseen saakka. Muinaisen Egyptin mytologia ei ole yhtenäinen kokonaisuus, vaan kokoelma paikallisia myyttejä ja uskomuksia, jotka myös muuttuivat ajan kuluessa. Mytologialle ominaista oli vahva dualistinen käsitys, monimuotoiset riitit sekä lukuisat jumaluudet. Sisällysluettelo Muinaisen Egyptin jumalat[muokkaa | muokkaa wikitekstiä] - Katso myös: Luettelo muinaisen Egyptin jumalista Muinaisessa Egyptissä jumalia oli kaikkialla ihmisen ympärillä. Hänen maailmankuvansa ei muodostunut abstrakteista ja vaikeatajuisista avaruuden ja ajan käsitteistä, vaan havainnollisesta erilaisten hahmojen toiminnasta, joka tapahtui ikään kuin ylisuuressa maailmanteatterissa luonnollisten kosmoksen näyttämöllä. Kaikki nämä hahmot olivat kuka missäkin tehtävässä todellisen maailman ja elämän ruumiillistumia. Jopa siellä, missä nykyihminen näkee lähinnä kaaosta ja kuolemaa, oli egyptiläisen silmissä elinvoimaista dynamiikkaa, joka muodosti välttämättömän ja aktiivisen vastakohdan toivotulle maailmalle. Kaikkialla siis näkyi liikettä ja näytelmällistä toimintaa. Periaatteessa kuitenkin jumalan syvin olemus oli aistikokemusten ulottumattomissa, vaikka hänen ilmenemismuotonsa kuuluivatkin maanpäälliseen piiriin. Keho ja sielu[muokkaa | muokkaa wikitekstiä] |Termejä hieroglyfein| ankhu netjeru akhu ha ren ba ka shut Egyptiläisen uskonnon mukaan maassa oli kolme ajattelevaa olioryhmää. Näitä olivat elävät ihmiset (ankhu), jumalat (netjeru) ja akh-henget (akhu). Akh-henkien katsottiin olevan kuolleiden esi-isien henkiä. Jumalten uskottiin asuttaneen maata ennen ihmisten luomista. Egyptiläisen uskonnon mukaan ihminen koostui viidestä eri elementistä, joita olivat keho (ha), varjo (shut), kaksi "sielua" (ba ja ka) sekä nimi (ren). Jotta ihminen pystyisi säilymään kuoleman jälkeenkin, tuli hänen varmistaa kaikkien näiden elementtien säilyminen. Keho oli kaikista ihmisen osista vaikein säilöttävä, sillä se mätäni helposti ja hävisi viimein kokonaan. Tästä syystä Egyptiin kehittyi jo varhain muumiointiperinne, jolla kehon säilyvyyttä parannettiin. Menetelmiä kehitettiin jatkuvasti ja niillä päästiin varsin hyviin lopputuloksiin. Nimi oli keskeinen osa ihmistä ja sen säilyminen oli ensiarvoisen tärkeää. Faaraot pyrkivät säilyttämään nimensä rakennuttamalla suuria monumentteja, kun taas muut pyrkivät kaiverruttamaan nimensä hauta-arkkuunsa tai ylipäätään mihin tahansa, jossa nimi säilyisi. Nimen katsottiin olevan niin keskeinen osa henkilöä, että jos se tuhottiin tai unohtui, koko henkilö lakkasi olemasta. Vainajien nimiä tuhottiin joskus järjestelmällisestikin, jotta epämieluisat henkilöt lakkaisivat olemasta (mm. Akhenaten ja Hatsepsut). Ba oli osa ihmisen näkymätöntä osaa. Sen katsottiin edustavan ihmisen "sielua" ja hänen luonnettaan. Ba teki jokaisesta yksilöllisen ja sen katsottiin jatkavan elämäänsä ihmisen kuoltua. Jos vainajan ba:lle ei suoritettu rituaaleja ja annettu ruokauhreja, saattoi se suuttua ja jättää kehon oman onnensa nojaan. Ba kuvattiin usein ihmispäisenä lintuna, jonka edessä oli suitsuketta sisältävä uhriastia. Ka oli ban tavoin eräänlainen sielu, mutta se kuvasti ihmisen elinvoimaa eikä niinkään hänen persoonaansa. Faaraon kan katsottiin siirtyvän osittain tai kokonaan hänen seuraajalleen. Kan uskottiin irtautuvan ruumiista kuoleman hetkellä, jonka jälkeen se jatkoi elämäänsä. Kata kuvattiin kahdella ylösnostetulla kädellä. Varjot olivat Egyptin aurinkoisessa ilmastossa lähes aina läsnä, joten niiden katsottiin olevan myös osa ihmistä. Varjot suojasivat myös ihmisiä auringonpaahteelta. Faaraon sanottiinkin olevan "jumalten varjossa" eli heidän suojeluksessaan. Ihmisen varjon uskonnollista merkitystä ei kuitenkaan tiedetä. Vaikka ba ja ka jatkoivatkin elämäänsä kuoleman jälkeen, ei kuolemanjälkeinen elämä ollut itsestäänselvyys. Jotta ihminen ei joutuisi "kuolemaan toista kertaa", tuli hänen kuolemansa jälkeen suorittaa rituaaleja, joilla pyrittiin vapauttamaan ba hänen ruumiistaan. Kun ba saatiin pois ruumiista, yhdistyi se kan kanssa ja vainajasta tuli akh, joka saattoi jatkaa elämäänsä tuonpuoleisessa. Kun vainajasti oli tullut akh, hän jatkoi elämäänsä näkymättömänä henkiolentona ihmisten parissa. Akhien katsottiin palaavan yöksi hautaansa nukkumaan liittymällä muumioon. Akhien uskottiin omaavan samanlaista jumalaista voimaa kuin jumalat. Ravinnonsaanti akheille varmistettiin toimittamalla ruokauhreja vainajan hautakappeliin. Kun akh oli ottanut uhrilahjan ravinteikkaan olemuksen itselleen, voitiin se käyttää esimerkiksi ihmisten ravintona. Vainajille kirjoitettiin usein myös kirjeitä, jotka asetettiin heidän hautoihinsa, sillä akhien katsottiin kykenevän auttamaan maan päällä eläviä ihmisiä. maan jumala oli uskonpuhdistuksen ydin jäsen. Kuolemanjälkeinen elämä[muokkaa | muokkaa wikitekstiä] Egyptiläisen uskonnon mukaan vainajan sielu lähti kuoleman jälkeen matkalle Lännen maahan (Duat). Manalassa matkaavaa vainajaa uhkasivat kuitenkin monet demonit. Manalassa oli monia vaaroja, mm. auringonjumala Ran pahin vihollinen, Apep-käärme, sekä neljän tultasyöksevän paviaanin vartioima tulijärvi. Tästä syystä vainajien mukana haudattiin niin sanottu Kuolleiden kirja (oikea nimi on Kirja valoon astumisesta, mutta Kuolleiden kirja -nimitys on vakiintunut), joka sisälsi useita loitsuja, joilla vainaja saattoi pyytää jumalilta apua demonien voittamiseksi ja ohittaa manalan kahdentoista portin vartijat. Näitä papyruskääröjä myytiin mm. temppelien yhteydessä. Kalliimmat laadittiin tilaustyönä, mutta suurin osa oli valmiiden kaavojen pohjalta laadittuja joihin lisättiin vain vainajan nimet tarvittaviin kohtiin. Selviydyttyään kaikista vaaroista vainajan sielu saapui suureen oikeussaliin, jossa istui neljäkymmentäkaksi jumalaa valmiina Osiriksen johdolla punnitsemaan vainajan sydämen Maatin sulkaa vastaan. Salin nimi oli "Molempien totuuksien sali". Siellä sielu joutui kahteen kertaan vakuuttamaan synnittömyyttään jokaiselle neljällekymmenellekahdelle jumalalle. Hän vakuutti toimineensa oikeudenmukaisesti ja totuudessa pidättyen, noudatten ns. Maatin lakia. Monilla loitsuilla pyrittiin myös varmistamaan ettei vainaja sydän puhuisi häntä vastaan viimeisellä tuomiolla. Tunnustuksen jälkeen seurasi oikeudenkäynnin kohokohta, sydämen punnitseminen. Toiseen vaakakuppiin pantiin oikeudenmukaisuuden jumalattaren, Maatin, päässään kantama strutsin sulka, toiseen vainajan sydän. Jos vainaja oli elänyt jumalten tahdon mukaan, eikä rikkonut Maatia vastaan, vaaka pysyi tasapainossa ja vainaja julistettiin ääneltään vilpittömäksi. Tällöin vainajalla oli oikeus astua autuaitten asuinpaikkaan, Ialun kentille, joka muodostui laajoista pelloista manalassa virtaavan Niilin varrella, josta ei puuttunut mitään. Osiris vaati kuitenkin vainajia viljelemään peltoja, joka oli varsinkin ruummilliseen työhön tottumattomille kauhistuttava ajatus. Siksi vainajan mukana haudattiinkin usein pieniä patsaita, joita kutsuttiin shabteiksi. Varakkaimmat valmistuttivat itselleen jopa useita satoja shabteja, jolloin ne sijoitettiin eräänlaisiin arkkuihin. Jos shabteja oli paljon, valmistettiin niille myös esimiehinä toimivia shabteja. Shabtien uskottiin tekevän vainajalle määrätyt työt hänen puolestaan manalassa. Länsi on syvien varjojen maa, jossa vainajat nukkuvat kääreissään ja heräävät vain nähdäkseen kaltaisensa. Ne eivät näe isiään ja äitejään eivätkä muista vaimojaan ja lapsiaan. Vainajien maailma on paitsi huoleton myös iloton. Tästä syystä vainajan sielut halusivat aika-ajoin palata katsomaan omaisiaan. Tämä oli mahdollista, jos vainajan ruumis ja nimi oli vielä tallella. Sielu ei kuitenkaan saanut astua haudasta ulos. Tästä syystä hautakammion seinille maalattiin kuvia, jotka esittivät vainajan omaisia heidän jokapäiväisissä askareissaan. Sielun tullessa katsomaan kaikki nämä seinämaalaukset heräsivät eloon. Vainajille tarjoiltiin myös ruokauhreja hautoihin rakennettuihin huoneisiin. Vainajan sielujen uskottiin imevän ruoan energian ja tämän jälkeen ne annettiin vielä elossa oleville. Ensimmäisissä huoneissa pidettiin joskus myös juhlia vainajan muistolle. Itse hautakammioon ei kuitenkaan saanut kukaan elävä mennä. Palsamointi[muokkaa | muokkaa wikitekstiä] Ruumiin säilymisen takaamiseksi kehitettiin palsamointitaito, jonka itsensä Osiriksen sanottiin keksineen ennen ihmisten maan päälle tuloa. Helposti mätänevät sisäelimet poistettiin, niin, että kaikki muut paitsi sydän — jossa muinaiset egyptiläiset uskoivat sielun asuneen — säilyttiin saviruukkuihin.[1] ne ja ruumiista poistettiin mahdollisimman paljon vettä suolojen avulla. Aivot otettiin pois nenän tai takaraivon kautta pronssisella koukulla. Käsittelyn jälkeen ruumiit käärittiin pellavaliinaan ja sijoitettiin sarkofagiinsa. Myös kuuma hiekka, johon köyhemmät haudattiin, toimi usein erinomaisena veden poistajana. Jotkut hiekasta löydetyt luonnonmuumiot ovat säilyneet paremmin kuin palsamoidut. Koska ruumis oli yksi ihmisen muodostavista viidestä elementistä, pyrittiin se säilömään mahdollisimman hyvin, jotta vainaja voisi välttyä toiselta kuolemalta. Hautaus[muokkaa | muokkaa wikitekstiä] Egyptiläiset valmistivat itselleen niin suuren ja koristellun haudan kuin suinkin mahdollista. Oli hyvin tavallista, että hautaa alettiin valmistella jo hyvin nuorella iällä. Hauta oli keskeinen osa vainajan ikuista elämää. Koska faaraoiden uskottiin olevan jumalten maan päälle lähettämiä järjestystä ylläpitäviä välittäjiä, tuli heidän säilymisestään pitää erityistä huolta. Faaraon ka-sielun uskottiin siirtyvän faaraolta seuraavalle ja kuolleiden faaraoiden antavan voimaa seuraajilleen. Tästä syystä faaraot rakennuttivat valtavia hautakomplekseja turvatakseen jumalten tyytyväisyyden, jotta ne eivät hylkäisi ihmisiä. Kuolleiden kuninkaiden kulttia palvottiin myös viemällä ruokauhreja kuolleiden kuninkaiden alttareille. Tästä aiheutui kuitenkin niin suuri rasite yhteiskunnalle, että ns. välikausien jälkeen vanhoja faaraoita ei juuri palvottu. Hautauksen yhteydessä järjestettiin kulkue, joka vei vainajan sielun hänen hautaansa. Haudalle päästyään he toimittivat useita riittejä, joilla pyrittiin turvaamaan vainajan matkaa ja helpottamaan hänen kuoleman jälkeistä elämäänsä. Yksi tärkeimmistä riiteistä oli suun avaamisen riitti, jossa vainajalle palautettiin hänen aistinsa, jotta ne toimisivat myös tuonpuoleisessa. Lähteet[muokkaa | muokkaa wikitekstiä] - Matka 1, uskonnon oppikirja. . suomi Kirjallisuutta[muokkaa | muokkaa wikitekstiä] - Egyptiläinen kuolleiden kirja: Ani’n papyrus: Etenemisestä päivän kanssa. Johdanto ja suomennos: Visa Kaliva. Fiskars: Quius-kirja, 2000. ISBN 951-97530-1-X. - Holthoer, Rostislav: Muinaisen Egyptin kulttuuri. Helsingissä: Otava, 1994 (4. painos 2005). ISBN 951-1-11069-1. - Muinaisegyptiläinen kuolleiden kirja. Suomentanut Jaana Toivari-Viitala. Helsinki: Basam Books, 2001. ISBN 952-9842-49-X. Aiheesta muualla[muokkaa | muokkaa wikitekstiä] |Merkittävimmät uskonnot| |Muinaisuskonnot| |Uskontotiede| |Sekularismi| |Teemasivu|